ועדת הפנים ואיכות הסביבה, כנסת 16, פרוטוקול מספר 320, 2004-11-22 12:25

דוד אזולאי: אני מתכבד לפתוח את ישיבת ועדת הפנים ואיכות הסביבה.

דוד אזולאי: על סדר היום איחוד עיריית באקה-אלג'רבייה עם מועצה מקומית ג'ת, על-פי הצעה לסדר היום של חבר הכנסת טלב אלסאנע.

דוד אזולאי: זה עלה במליאה והוחלט להעביר את הנושא לדיון בוועדת הפנים ואיכות הסביבה.

דוד אזולאי: כרגע אנחנו מקיימים את הדיון בוועדה.

טלב אלסאנע: בוקר טוב.

טלב אלסאנע: אני מודה לך אדוני היושב-ראש על זירוז הדיון.

דוד אזולאי: קודם כול, אני מתנצל בשמו של יושב-ראש ועדת הפנים ואיכות הסביבה שנבצר ממנו להשתתף בדיון והוא ביקש ממני לנהל את הישיבה במקומו.

דוד אזולאי: דבר נוסף, הדיון אמור היה להיפתח בשעה 12:00 אבל מכיוון שהמוזמנים גרים רחוק הם לא יכלו להגיע בזמן ולכן עיכבנו את פתיחת הדיון ב-20 דקות.

עקל ותד: אני מבקש להתנצל בשמו של ד"ר זיאד אבו-מוך, ראש העירייה.

עקל ותד: הוא היה אמור להגיע לכאן אך חלה הבוקר ולכן ביקש מאתנו ברגע האחרון להחליף אותו.

עקל ותד: זאת הסיבה שאיחרנו להגיע היום ואני מתנצל על כך.

טלב אלסאנע: אני סבור, אדוני היושב-ראש, שיש תכלית – כך אמור להיות לפחות – לרעיון העומד מאחורי איחוד הרשויות המקומיות.

טלב אלסאנע: המטרה היא לחסוך כסף למדינה, לחסוך בתקנים על מנת שלא תהיה כפילות.

טלב אלסאנע: אבל אותן רשויות שמאחדים אותן, צריך לסייע להן גם על-ידי הקצעת משאבים על מנת שיהיה להן איזה תמריץ להסכים לרעיון האיחוד.

טלב אלסאנע: במקרה של באקה-אלג'רבייה-ג'ת היתה ועדה ציבורית שהמליצה על צעדים שאמורים לנקוט, שהם תנאי חשוב מאוד שבלעדיו אין אפשרות לדבר על איחוד.

טלב אלסאנע: התנאים הללו היו סגירת הגירעונות, הקצאת תקציבים והקמת מוסדות ציבור, לאחד את הרשויות על-ידי פיתוח מוסדות ציבור משותפים ואזור מסחרי משותף.

טלב אלסאנע: אבל בפועל כל ההתחייבויות האלה, שאמורות להיטיב ולסייע בידי האוכלוסייה, לא מולאו ואנשי הרשויות זוכים ליהנות רק מהצדדים השליליים של האיחוד.

טלב אלסאנע: לכן הדרישה היא, אם המדינה לא ממלאה את התחייבויותיה אז אפשר לומר שההסכם הזה הופר הפרה יסודית ולכן צריך לבטל בכלל את האיחוד שנתקבל על סמך אותן ההתחייבויות.

טלב אלסאנע: היום המטרה היא להציג מה נעשה בעיריית באקה-אלג'רבייה-ג'ת.

טלב אלסאנע: נמצאים אתנו מר עקל ותד ממלא מקום ראש העירייה, מר מוסטפא אבו-מוך חבר העירייה, וגזבר העירייה.

טלב אלסאנע: הם הלכו צעדים רציניים לקראת משרד הפנים והיו סיכומים שמשרד הפנים אפילו בתקופה האחרונה חזר בו מהם.

טלב אלסאנע: נמצא כאן נציג משרד הפנים.

טלב אלסאנע: אני מקווה שיהיו לו תשובות על מנת שהישיבה הזאת תהיה תכליתית ועניינית ושיהיו לה תוצאות.

טלב אלסאנע: לכן, ברשותך, הייתי ממליץ לתת לממלא מקום ראש העיר את זכות הדיבור, לפרט באופן קונקרטי את הבעיות, ולאחר מכן נוכל לשמוע את תשובת משרד הפנים לטענות שיעלו כאן.

דוד אזולאי: תודה לחבר הכנסת טלב אלסאנע.

דוד אזולאי: לאיזה מחוז אתם שייכים?

קריאה: למחוז חיפה.

דוד אזולאי: אולי נשמע נתונים מגזבר העירייה.

טלב אלסאנע: אולי עדיף שממלא מקום ראש העירייה ייתן קודם סקירה כללית ואחר-כך ניכנס לפרטים.

עקל ותד: מהלך הדברים, כפי שאמר חבר הכנסת טלב אלסאנע, התחיל בכך שוועדה המליצה לאחד את שתי הרשויות, את עיריית באקה-אלג'רבייה ואת המועצה המקומית ג'ת.

עקל ותד: ד"ר זיאד אבו-מוך הופיע בפני הוועדה הציבורית ואמר שהוא מתנגד לאיחוד מכיוון שהמצב הכספי של המועצה המקומית ג'ת גרוע מאוד והוא דרש עוד כמה דרישות לגבי כביש 61 שמפריד בין שתי הרשויות.

עקל ותד: על אף שזה כביש ארצי שהתוואי שלו מכל צד הוא 50 מטר, הוא מפריד את שני הישובים.

עקל ותד: הוועדה הציבורית לא נעתרה לבקשתו של ד"ר זיאד אבו-מוך והמליצה כן לאחד את שתי הרשויות, רק נרשם שם במפורש, בהמלצת הוועדה: "מצבה הכספי של המועצה המקומית ג'ת רעוע בהרבה מזה של באקה-אלג'רבייה ועל משרד הפנים להסדיר את העניין".

עקל ותד: היתה שם עוד המלצה להקים אזור תעסוקה שיפתור את בעיית האבטלה, מאחר והאיחוד מטבע הדברים יחייב פיטורים וצמצום כוח האדם.

עקל ותד: לאחר מכן ד"ר זיאד אבו-מוך שלח מכתב לשר הפנים, ושר הפנים ענה שהוא יקיים את המלצות הוועדה.

עקל ותד: לכן התושבים – בעיקר תושבי באקה-אלג'רבייה – קיבלו על עצמם את האיחוד, הגישו רשימות, הלכו לבחירות והצביעו.

עקל ותד: לאחר מכן הגשנו תוכנית הבראה על-פי החוק.

עקל ותד: בהתחלה מנכ"ל משרד הפנים שישב אתנו אמר שעלינו להגדיל את אחוזי הגבייה.

עקל ותד: התאמצנו, הוספנו עוד גבייה על מה שהוא אמר ואז תוכנית ההבראה אושרה על-ידי שר הפנים ואושרה במליאת המועצה.

עקל ותד: הגענו לפגישה אצל כבוד מנכ"ל משרד הפנים ואז גילינו שכל מה שהומלץ בוועדות לא מתקיים ואילו מה שהוצע לא מכסה אף 15% מגירעונות המועצה המקומית ג'ת בלבד.

עקל ותד: היום הגישה היא שאי אפשר להתקדם ואי אפשר לנהל.

עקל ותד: בעירייה 12 חברים הם מבאקה-אלג'רבייה, ראש העירייה הוא מבאקה-אלג'רבייה, ו-3 חברים הם מכפר ג'ת.

עקל ותד: אי אפשר לשכנע 12 חברי עירייה, כולל ראש העירייה, ללכת לאיחוד, לגבות את הארנונה ואת המיסים מתושבי באקה-אלג'רבייה על מנת לכסות את הגירעונות של המועצה המקומית ג'ת.

עקל ותד: כאשר התחלנו ביישום תוכנית ההבראה פיטרנו עובדים.

עקל ותד: אמרו: במסגרת האיחוד תקבלו הרשאות מהאוצר לתשלום הפיצויים.

עקל ותד: עד היום האנשים שפוטרו לא קיבלו את הפיצויים שלהם.

דוד אזולאי: מתי הגשתם את תוכנית ההבראה למשרד הפנים?

עקל ותד: היא אושרה ב-21 באפריל 2004, בזמן, על-פי החוק.

דוד אזולאי: משרד הפנים אישר את התוכנית?

עקל ותד: כן, התוכנית אושרה.

דוד אזולאי: במסגרת אותה תוכנית הבראה דובר על התייעלות, העמקת הגבייה, פיטורי עובדים.

עקל ותד: נכון, הוסכם על פיטורי 126 עובדים משתי הרשויות.

דוד אזולאי: אתם ביצעתם את חלקכם בתוכנית?

עקל ותד: את החלק הגדול.

עקל ותד: מה שלא בוצע הוא החלק שעוכב על-ידי בתי-המשפט.

דוד אזולאי: מתוך 126 עובדים שהייתם אמורים לפטר, כמה פיטרתם?

עקל ותד: בבתי-הספר התיכון היתה לנו חריגה של 530 שעות שבועיות ואנחנו פיטרנו את האנשים.

סאאב ותד: במשרות זה 530 חלקי 24.

עקל ותד: במועצה המקומית ג'ת, שם היה מספר עובדים מעל התקן, פיטרנו 34 עובדים, שזה סייעות בחינוך ועובדים מיותרים נוספים.

עקל ותד: מה שמעכב את המשך הפעולות, שמשרד הפנים לא מעביר את הכסף לפיצויים.

עקל ותד: בחודשים אפריל ומאי עשיתי הסכם עם חלק מהעובדים על פרישה בהסכמה.

עקל ותד: אני התאמצתי ועשיתי את הדברים בהסכמה ואז אנשים פוטרו אך עד היום הם לא קיבלו את הפיצויים.

עקל ותד: דבר שני שמעכב את האיחוד הוא משרות הבכירים.

עקל ותד: העניין הזה הגיע לדיון בבית-הדין האזורי לעבודה לאחר שהגישו עתירות.

עקל ותד: מדובר על 6 בכירים משני הישובים.

עקל ותד: בינתיים הוצא צו ואנחנו מחכים לסיום הדיון.

עקל ותד: אבל אדוני, גם אם יסתיים הדיון ואנחנו נוציא מכרז, הגזבר שיפוטר – הפיצויים שלו מוערכים במיליון שקלים.

עקל ותד: אני לא יודע מאיפה לשלם את זה.

עקל ותד: אמרו שייתנו לנו החזר אך מאז חודש מאי ועד היום לא קיבלתי כסף לתשלום הפיצויים לעובדים שפוטרו.

דוד אזולאי: בפונקציות הבכירות יש כפילויות?

דוד אזולאי: יש לכם למשל שני מנהלי מחלקת חינוך, אחד מג'ת ואחד מבאקה-אלג'רבייה?

עקל ותד: במקרה הזה יש רק מנהל מחלקת חינוך מג'ת.

עקל ותד: בבאקה-אלג'רבייה אין מנהל מחלקת חינוך.

עקל ותד: מר מוסטפא אבו-מוך היה מנהל מחלקת החינוך והוא נבחר למועצה ואז הוא עזב את תפקידו.

דוד אזולאי: האם יש משרות בכירות שמאוישות על-ידי שני אנשים באותו תפקיד?

עקל ותד: יש לנו גזבר בג'ת וגזבר בבאקה-אלג'רבייה, יש מנכ"ל בג'ת ומנכ"ל בבאקה-אלג'רבייה, יש מהנדס בשני הישובים ומבקר בשני הישובים.

טלב אלסאנע: אלה שפוטרו טרם קיבלו את הפיצויים שלהם?

עקל ותד: טרם קיבלו ולו שקל אחד.

עקל ותד: כל הזמן אמרו לנו: תעבירו רשימה.

עקל ותד: העברתי את הרשימה כבר כמה פעמים אבל עדיין לא קיבלנו שום כלום.

עקל ותד: עיריית באקה-אלג'רבייה היתה מועצה בריאה, עם גירעון קטן שאפשר להתגבר עליו, שעם תוכנית הבראה קטנה אפשר היה להתייעל.

עקל ותד: עכשיו צירפו אלינו את המועצה המקומית ג'ת שהיא חולה מאוד, ועכשיו שתיהן חולות.

עקל ותד: אני לא כל-כך מבין את משרד הפנים, האם הם מנסים להכשיל אותנו, מה מטרתם.

עקל ותד: רק אתמול אירעה תקרית כאשר החשב המלווה מטעם משרד הפנים לא הסכים לאשר 10,000 שקלים שהיו מיועדים לרכישת אספלט לתיקון הכבישים לפני החורף.

עקל ותד: למה?

עקל ותד: אלה ההוראות.

דוד אזולאי: יש לכם חשב מלווה?

עקל ותד: כן.

עקל ותד: חשב מלווה בגלל האיחוד, לא בגלל הניהול הכושל.

ואסל טאהא: מה הטענה שלו?

עקל ותד: אני לא יודע.

עקל ותד: על מנת שנוכל לתקן את האספלט בבאקה-אלג'רבייה, בהוצאה של 10,000 שקלים, צריך אישור של מנכ"ל משרד הפנים.

עקל ותד: אני צריך להגיש בקשה ועדת-משנה לתיקון האספלט.

עקל ותד: אתמול אמרנו לו: אדוני, אנחנו לא רוצים אותך בעירייה, בגלל הדבר הזה.

דוד אזולאי: אני רוצה לשמוע את הגזבר.

סאאב ותד: אני רוצה להבהיר שאני לא הגזבר.

סאאב ותד: אני רואה חשבון חיצוני שמלווה את עיריית באקה-אלג'רבייה.

סאאב ותד: אני עובד חיצוני.

סאאב ותד: הגזבר מתעכב משום מה בשער הכנסת והוא יגיע בהמשך.

סאאב ותד: אבל אין לי קושי להציג את הנתונים.

סאאב ותד: אני מג'ת.

סאאב ותד: אני מלווה את העירייה בעניינים הכספיים כרואה חשבון חיצוני.

סאאב ותד: רציתי לציין שאנחנו קיימנו ישיבה במשרד הפנים, שבראשה עמד מר איציק בלק, מנהל מינהל השלטון המקומי, ובישיבה הזאת הגיעו לכל מיני הסכמות.

דוד אזולאי: מתי היתה הישיבה הזאת?

סאאב ותד: הישיבה היתה לפני חודש וחצי, אם אני לא טועה.

עקל ותד: זאת היתה ישיבת גישור אחרי המשבר.

סאאב ותד: באותה ישיבה טענו שאנחנו לא נוכל לעמוד בתקציב שאושר לנו, בשל כמה סיבות.

סאאב ותד: הסיבה העיקרית, לא נוכל לעמוד בסעיף השכר בגלל מה שהסביר כאן מר עקל ותד, בשל כל העובדים שפוטרו ועתרו לבתי-משפט.

סאאב ותד: ידידי היועץ המשפטי יוכל להסביר את העניין ביתר פירוט.

סאאב ותד: עיכוב המכרזים במשרות הסטטוטוריות גרם בעצם לאובדן חיסכון בגלל שיש לנו, כפי שאמרת, משרות כפולות.

סאאב ותד: מצד שני, עיריית באקה-אלג'רבייה והמועצה המקומית ג'ת הם במעמד סוציו-אקונומי 3.

סאאב ותד: כאשר הגשנו את התקציב שלנו, נתנו למשרד הפנים תשקיף מסוים של אחוז הגבייה שאנחנו מסוגלים לגבות, גם בשוטף וגם מהפיגורים.

סאאב ותד: משרד הפנים ביקש שנעלה את שיעור הגבייה ונגיע עד 50%, מעבר למה שאנחנו רצינו.

סאאב ותד: בעיריית באקה-אלג'רבייה הבאנו חברת גבייה ועיקלנו מכוניות ועיקלנו חשבונות בנק ואף על-פי כן לא עמדנו בשיעור הגבייה שהם ביקשו מאתנו, מסיבות ברורות ופשוטות, כיוון שהמצב הכלכלי של התושבים קשה.

דוד אזולאי: בכמה עמדתם?

סאאב ותד: המשרד דרש 50% ואנחנו גבינו 43% בשוטף.

דוד אזולאי: לאיזה שיעור גבייה הגעתם לפני כן, לפני תוכנית ההבראה?

סאאב ותד: בשנת 2003 גבינו בעיריית באקה-אלג'רבייה כ-20% ואנחנו העלינו את שיעור הגבייה בשיעור גבוה למדי.

סאאב ותד: אבל בכל זאת לא עמדנו במה שקבע לנו משרד הפנים.

סאאב ותד: הם דרשו מאתנו בהסדר שעשינו לכיסוי הגירעונות לגבות בנוסף לכך עוד 12 מיליון שקל, מתוך הפיגורים שיש אצלנו, על מנת לכסות בזה את הגירעונות.

סאאב ותד: זאת דרישה בלתי אפשרית ולא הגיונית, אנחנו לא נוכל לעמוד בה.

סאאב ותד: גם כך המצב הכלכלי קשה.

סאאב ותד: אמנם מדברים על צמיחה במשק באופן כללי אבל במגזר הערבי, ובמיוחד בבאקה-אלג'רבייה ובג'ת, המצב גרוע מאוד.

סאאב ותד: באקה-אלג'רבייה, שנסמכת בעיקר על מסחר, נפגעה בעקבות פתיחת כביש 6.

סאאב ותד: בעקבות זה כל אלה שעברו דרך באקה-אלג'רבייה עכשיו עוקפים אותה.

סאאב ותד: מהצד השני יש לנו את גדר הביטחון, כך שהמסחר בבאקה-אלג'רבייה כמעט מת, אין לנו מסחר.

סאאב ותד: בגלל זה אי אפשר יהיה לגבות את 12 מיליון השקלים הנוספים שדרשו מאתנו מעבר לגבייה שנתבקשנו לגבות בתקציב השוטף.

דוד אזולאי: האם אתם יכולים לעמוד בגבייה של 50%?

סאאב ותד: אם אנחנו נעשה פשיטה על כל העיר, על באקה-אלג'רבייה ועל ג'ת, ונעשה מאמצים עילאיים אולי נצליח להגיע לזה.

סאאב ותד: אולי, אני לא בטוח.

סאאב ותד: אבל מה עם 12 מיליון השקלים הנוספים שנדרשנו לגבות?

סאאב ותד: אלה אמורים להיכנס מגביית הפיגורים ומהם אנחנו נצטרך כאילו לכסות גירעונות.

דוד אזולאי: אני מבקש לשאול דבר מה שמסקרן אותי באופן אישי.

דוד אזולאי: בעקבות האיחוד האם זכיתם לאילו תקציבים מיוחדים?

מוסטפא אבו-מוך: להיפך, יש הוצאות נוספות.

דוד אזולאי: אני שואל איש מקצוע ואני חושב שהוא יענה לי.

סאאב ותד: לא רק שלא זכינו בשום תקציב מיוחד או תקציב נוסף אלא להיפך.

סאאב ותד: עשינו הרבה קיצוצים בפעילות השוטפת ובפעילות החינוך ועכשיו אנחנו מוציאים כסף רק על הדברים החיוניים ביותר, שזה אשפה, ניקיון בתי-הספר ותיקונים בבתי-הספר.

סאאב ותד: אלה דברים בסיסיים מאוד.

דוד אזולאי: מה עם תשלום המשכורות?

סאאב ותד: אחרי תיקון 31 משרד הפנים העביר את המשכורות.

סאאב ותד: שילמנו את כל המשכורות, כולל משכורת אוקטובר, פרט לאלה שמשתכרים מעל 6,000 שקל שלא קיבלו את מלוא שכרם.

סאאב ותד: מדובר על הנבחרים, מר עקל ותד וראש העירייה.

עקל ותד: אבל מר סאאב ותד לא קיבל שכר כבר 8 חודשים.

עקל ותד: הוא לא עובד העירייה אז אי אפשר לתת לו כסף.

עקל ותד: קבלן הניקיון של בתי-הספר, הייתי חייב ללכת לבתי העובדות שלו ולהבטיח לתת שיק ביטחון ממני על מנת שינקו את בית-הספר, כדי שאפשר יהיה לפתוח את שנת הלימודים כסדרה.

סאאב ותד: עוד משהו שחברי יוכל להסביר טוב ממני, בהסדר הגירעון אמרו לנו ש-12.5% מהתקציב יהיה חוב מתגלגל.

סאאב ותד: עוד פעם, אנחנו מדברים בבאקה-אלג'רבייה על תקציב שוטף, אנחנו לא מדברים על פיתוח.

סאאב ותד: מה זה חוב מתגלגל?

סאאב ותד: אם יש לי תקציב של 100 מיליון שקל אז אני יכול שיהיה לי 12.5 מיליון שקל חוב מתגלגל.

סאאב ותד: כלומר, אומרים לקבלנים שעובדים אתך כמו קבלן הניקיון, קבלן המים וכל קבלני התחזוקה שיעשו 12.5 מיליון שקל חוב מתגלגל.

סאאב ותד: אם אתה עושה חישוב של ההוצאות השוטפות שלנו, אנחנו נגיע בשנה לכל היותר ל-20 מיליון שקל, זה התקציב עבור כל השנה.

סאאב ותד: אז מה אתה בעצם דורש ממני כמשרד הפנים?

סאאב ותד: אתה אומר לי שעליי לחייב את הקבלן שעובד אתי לתת לי אשראי של 6 חודשים.

סאאב ותד: אני לא יודע איזה קבלן יסכים לדרישה כזאת, איזה קבלן אשפה יסכים לתת לי אשראי של 6 חודשים.

סאאב ותד: דבר נוסף שדרשו מאתנו בהסדר הוא לעשות הסכם וולונטרי, שהקבלנים שלנו יוותרו על 5 מיליון שקל.

סאאב ותד: בסדר, אנחנו נשב עם הקבלנים.

סאאב ותד: אבל יש לנו כאן בעיה בספרים, בעיה של רואי החשבון והגזברים, כי יש לנו חובות מהשנים 2002-2003 ולא הופרשו בגינם ריביות.

סאאב ותד: קבלן שבא לתבוע אותי, הוא לא יתבע אותי רק על הקרן אלא יתבע אותי גם על הריבית שמגיעה לו על-פי חוק.

סאאב ותד: אני לא הצגתי את הריבית הזאת בספרים.

סאאב ותד: עכשיו משרד הפנים בעצם דורש ממני למחוק 5 מיליון שקל מהקרן, לא מהחוב המשוערך.

סאאב ותד: אני לא יודע איזה קבלן יסכים לדבר כזה.

דוד אזולאי: תנוח דעתך, אני מכיר מקרים של קבלנים שהסתפקו ב-30%.

סאאב ותד: זה כאשר נכפה עליהם הסדר נושים.

סאאב ותד: אבל אין לנו כאן הסדר נושים.

סאאב ותד: בבקשה, תשימו לנו הסדר נושים.

דוד אזולאי: יכול להיות שזה הפתרון.

דוד אזולאי: צריך לשקול גם את זה.

עקל ותד: הקבלנים שהסכימו לקבל 30%, הרשה לי לומר לך, אני לא בטוח אם הכסף שלהם הוא אמיתי או לא אמיתי.

עקל ותד: במקרה של עיריית באקה-אלג'רבייה אנחנו מעכבים את האנשים ומבקשים שלא יגישו תביעות, תופסים אותם על הקרן ומפתים אותם על המחיר.

עקל ותד: אם אני אגיד להם להוריד הם לא יורידו.

דוד אזולאי: אדוני ממלא מקום ראש העירייה, אם תרצה אפשר להציג לך כמה מקרים.

עקל ותד: המקרה של טייבה לא דומה למקרה של ג'ת.

עקל ותד: שם היו הלנות שכר שהסתכמו במיליארד שקלים.

עקל ותד: אצלנו אף עובד בעיריית באקה-אלג'רבייה או במועצה המקומית ג'ת לא הגיש תביעת הלנת שכר, על אף שבמשך 7 חודשים לא קיבלו משכורות, כי אני נמצא שם ואני מדבר איתם.

עקל ותד: אז איך הם יורידו?

סאאב ותד: הנקודה החשובה השנייה היא, היות וכאשר נבנה התקציב לא ידענו על הבעיות שניתקל בהן, על העתירות לבתי-המשפט ועל עיכוב המכרזים, ועל שיעור הגבייה שהוכרחנו להכניס אל תוך התקציב שאושר, אז הגירעון השוטף שלנו לא יעמוד על 10.5 מיליון שקל, כפי שאישר משרד הפנים.

סאאב ותד: אנחנו מעריכים שעד סוף השנה הגירעון שלנו יעמוד על 18.5-20 מיליון שקל.

סאאב ותד: בזמנו בפגישה עם מר איציק בלק סיכמנו שהגירעון הזה יוכר כחלק מההסדר שנעשה ונקבל כאילו מענק.

דוד אזולאי: שזה יהיה גירעון מאושר.

סאאב ותד: כן.

סאאב ותד: הוא הסכים לזה.

סאאב ותד: סיכמנו שאנחנו נשב עם גברת לילי פיינטוך מאגף התקציבים במשרד הפנים ונדון איתה על מחיקת החוב של 5 מיליון שקלים, ועל 12 מיליון השקלים – גביית הפיגורים הנוספת כדי לסגור את הגירעון.

סאאב ותד: על כל אלה סוכם.

סאאב ותד: אחרי שסיכמנו שנשב עם גברת לילי פיינטוך פתאום התקשר ידידנו מר עלאא גנטוס, החשב המלווה, ואמר לנו: חבר'ה, אין טעם לקיים את הפגישה הזאת, כבר נפלה החלטה.

סאאב ותד: אנחנו נשלח לכם הסדר על מנת שראש העירייה יחתום עליו, וזהו.

דוד אזולאי: לא כולל הגירעון המאושר?

סאאב ותד: זה לא כלל את הגירעון שדיברנו עליו עם מר איציק בלק.

סאאב ותד: פשוט נפלה החלטה, שלחו את זה בפקס ואמרו לראש העירייה: או שאתה חותם או שהמנכ"ל יעביר את זה ללא האישור שלכם.

סאאב ותד: הדרך בה הוחלט על ההסדר הזה גם היא היתה תמוהה בעינינו.

סאאב ותד: הרי רק יומיים קודם לכן סיכמנו כל מיני דברים עם מר איציק בלק ופתאום המנכ"ל עושה דברים אחרים.

עקל ותד: אנחנו ירדנו מהעץ ואנחנו כבר לא מאמינים שמשרד הפנים יכסה את הגירעונות של המועצה המקומית ג'ת.

עקל ותד: אמרנו: נלך לשבת עם המנכ"ל.

עקל ותד: יגידו לנו: אתם השכנים של ג'ת – תשלמו.

עקל ותד: ירדנו מן העץ והגענו לסיכום.

עקל ותד: ופתאום מנכ"ל משרד הפנים, שבאישורו הגענו לסיכום, חזר בו מהסיכום ושולח לנו פקס: זה מה שיש, בין אם תחתמו ובין אם לא תחתמו אני אחתום במקומכם על תוכנית הבראה, אני אתן לחשב המלווה זכות יחיד לחתימה על כספי העירייה, הכול בידי איש אחד.

עקל ותד: הרי כדי להוציא כסף במועצה צריכים להיות חתומים ראש העירייה והגזבר.

עקל ותד: עכשיו הם קובעים שרק אדם אחד יחתום, מר עלאא גנטוס.

עקל ותד: הוא ראש העיר, הוא הגזבר, הוא החשב, הוא כולם.

דוד אזולאי: אין דבר כזה, זכות חתימה לאדם אחד.

דוד אזולאי: לא יכול להיות דבר כזה.

עקל ותד: זה המצב.

עקל ותד: הוא העביר משכורות, העביר כספים מהחשבון המיוחד.

עקל ותד: רק מר עלאא גנטוס, בלי מעורבות של אף אחד מהעירייה שלנו.

ואסל טאהא: האם הממונה לא מעורב בזה?

עקל ותד: אני לא יודע.

דוד אזולאי: אדוני היועץ המשפטי של העירייה, אני רוצה לשמוע ממך על הנושאים שנמצאים בבית-הדין לעבודה, בכל הקשור לפיטורי העובדים.

דוד אזולאי: כמה כאלה יש?

חוסאם אבו-פול: רק חלק מהבכירים הגישו עתירות לבית-המשפט, בעקבות הגשת אחד המכרזים הפנימיים.

חוסאם אבו-פול: כרגע הכול תקוע לא בגלל הרשות או בגלל העובדים עצמם אלא בגלל פסק-דין עקרוני שיצא באותה סוגייה, שעסק בהתניות על מי שרשאי להשתתף בכלל במכרז.

חוסאם אבו-פול: אחת ההתניות של משרד הפנים היתה שרשאים להשתתף במכרזים רק עובדים שנתקבלו כדין.

חוסאם אבו-פול: יוצא מכך שגם אם מישהו כיהן בתפקיד 20 שנה אבל לא נתקבל מלכתחילה במכרז יאמרו שהוא לא נתקבל כדין והוא לא יוכל לגשת למכרז.

חוסאם אבו-פול: לאור זה התחילו להתעורר סוגיות מסוימות, כולל סוגייה של תנאיי סף וכדומה.

חוסאם אבו-פול: בית-הדין לעבודה בחיפה נתן פסק-דין עקרוני בעניין המועצה המקומית שגור וכרגע הפרקליטות הגישה ערעור לבית-הדין הארצי לעבודה.

חוסאם אבו-פול: החלטה סופית באותם תיקים שנוגעים לנו ספציפית עוד לא ניתנה.

חוסאם אבו-פול: אנחנו מעריכים שמכיוון שבית-הדין ממתין לראות מה יקרה עם ההחלטה העקרונית שלו.

חוסאם אבו-פול: הרי כאן הוא לא ייתן החלטה שונה, הוא לא יסתור את עצמו.

חוסאם אבו-פול: אם ייתן החלטה מסוימת לגבי X עובדים ברשות מסוימת הוא ייתן אותה החלטה גם כאן, כי העתירה כאן עוסקת במרביתה באותן שאלות עקרוניות.

חוסאם אבו-פול: עדיין לא ניתנה החלטה ולכן העניין תקוע.

חוסאם אבו-פול: לגבי הבכירים דווקא אני לא רואה שום כפילות.

חוסאם אבו-פול: אתם דיברתם על כפילות אבל אני לא מוצא אותה.

חוסאם אבו-פול: יועץ משפטי – יש לנו חצי משרה במועצה המקומית ג'ת ואין לנו יועץ משפטי בבאקה-אלג'רבייה, והיועץ המשפטי בג'ת לא משתתף במכרז פנימי, כלומר הוא לא שייך לעסק הזה.

חוסאם אבו-פול: גזבר – זה התפקיד היחיד שיש בו כפילות.

חוסאם אבו-פול: מנהל מחלקת חינוך – אף אחד לא בכיר, כלומר אין כפילות.

חוסאם אבו-פול: גם אם הם קיימים בפועל, קיימים בשם, עדיין הם לא בכירים, למרות שעל-פי החוק זה תפקיד שיכול להיות מאויש על-ידי בכיר.

חוסאם אבו-פול: ואותו דבר המהנדס.

חוסאם אבו-פול: מבקר פנים – יש כפול.

דוד אזולאי: כשאני מדבר על בעלי תפקידים כפולים, אני לא אומר בהכרח שהם מקבלים שכר על-פי חוזה בכירים.

דוד אזולאי: יכול להיות אדם שמתפקד כמנהל מחלקת החינוך אך לא מקבל שכר על-פי חוזה בכירים.

דוד אזולאי: אם יש שני מנהלי מחלקות חינוך אז זאת כפילות כי איש אחד צריך לעשות את העבודה בשני המקומות.

עקל ותד: יש רק שלושה תפקידים שכרגע ממלאים אותם שני אנשים במקביל, מבקר גזבר ומהנדס.

עקל ותד: על-פי כוח האדם שיש לנו היום ועל-פי כוח האדם שיהיה לנו אחרי האיחוד, על-פי התוכנית שאושרה על-ידי משרד הפנים, שהגיש אותה איש מטעם משרד הפנים, יהיה צריך להוסיף תקנים.

עקל ותד: למשל ברווחה צריך להוסיף עוד תקן, בהנדסה צריך להוסיף עוד 3 תקנים, במחלקת החינוך צריך להוסיף תקנים.

עקל ותד: אני לא הולך לפטר, אני הולך להוסיף עכשיו.

דוד אזולאי: את אתה רוצה לעמוד בתקן הזה תצטרך לעשות העברות ממחלקה למחלקה.

חוסאם אבו-פול: אני רוצה לומר עוד שני משפטים, ברשותכם.

חוסאם אבו-פול: כיועץ משפטי אני אומר שהרשות נמצאת במצב לא נורמלי.

חוסאם אבו-פול: אנחנו במעגל קסמים.

חוסאם אבו-פול: באיזה מובן?

חוסאם אבו-פול: מצד אחד היתה החלטה על איחוד.

חוסאם אבו-פול: כל אחד מהנושים ששומע את המילה "איחוד" חושב לכאורה שכספו הלך לאיבוד, כי עוד לא הפנימו בארץ מה זה איחוד רשויות, ובמיוחד לא במגזר הערבי.

חוסאם אבו-פול: ואז היה לנו גל תביעות גדול מנשוא ואנחנו פשוט מאוד קורסים.

חוסאם אבו-פול: המצב בו אנחנו נמצאים היום, שאנחנו לא יכולים לשבת עם אף ספק.

חוסאם אבו-פול: כבודו אמר שאנחנו יכולים להגיע להסדרים.

חוסאם אבו-פול: במצב בו אנחנו נמצאים זה כמעט בכלל לא אקטואלי.

חוסאם אבו-פול: אם אתה תבוא ותדבר עם נושה ותגיד לו: החוב שלנו אליך הוא של מיליון שקל אבל בוא נסגור על 700,000 שקל – הוא יגיד לך: אין בעיה, אני אסגור אתך על 700,000 שקל, אם בכלל יסכים, אבל תן לי את הכסף.

חוסאם אבו-פול: אין לנו מאיפה לתת לו כסף.

חוסאם אבו-פול: המצב שנוצר גרם לכך שנפגעו כל יחסי האמון בינינו לבין אותם נושים והיום אין לנו הידברות איתם.

חוסאם אבו-פול: פרט לקשרים האישיים שנבחרי הציבור מנסים להפעיל וכולנו מנסים לעזור להם אין לנו כמעט הידברות איתם.

חוסאם אבו-פול: יותר מזה, המשבר עם העובדים או-טו-טו מגיע.

חוסאם אבו-פול: כלומר, אנחנו מתחילים להגיע למשבר אמון עם העובדים שנמאס להם.

עקל ותד: הבוקר הביטוח הלאומי הגיע לעיר ועיקל את רכב הביטחון שלנו, הרכב היחיד של המועצה המקומית ג'ת, שמתחזק את הכבישים ואת רשת המים.

חוסאם אבו-פול: כשמדברים על איחוד, התפיסה שלי אומרת, לפחות בעיקרון, שבאים לנסות לייעל במשהו וכנגד זה באים לְגָבּוֹת את האיחוד הראשוני בתמיכה כספית או אחרת, שתתן לו את הדחיפה קדימה.

חוסאם אבו-פול: כאן אנחנו לא רואים את זה.

חוסאם אבו-פול: לא רק לא רואים את זה אלא אנחנו רואים שאנחנו שוקעים בבוץ.

חוסאם אבו-פול: בסוף יהיה מצב שמתוך אותם עשרות מיליוני שקלים גירעון יווצרו גירעון נוסף של 10-13 מיליון שקל רק בשל הוצאות משפט, וחבל.

חוסאם אבו-פול: יש לי תיק של איחוד תיקי הוצל"פ (הוצאה לפועל) שהגשנו בשם המועצה המקומית ג'ת על-פי הנחיית משרד הפנים ובתיאום עם החשב המלווה ועם כולם.

חוסאם אבו-פול: כיום אנחנו בפיגור.

חוסאם אבו-פול: קיבלנו החלטה סופית, אחרי תחינות ובקשות חוזרות ונשנות לתת לנו אורכה.

חוסאם אבו-פול: אנחנו לא משלמים שם כלום.

חוסאם אבו-פול: שילמנו בהתחלה כמה מאות אלפי שקלים אבל הם לא עומדים ביעד.

חוסאם אבו-פול: קיבלנו התרעה סופית, שעד 30 בנובמבר, מה שמשלמים – משלמים; אם לא משלמים אז התיק מתפזר ללא התרעה נוספת.

חוסאם אבו-פול: המשמעות של זה, כדור השלג מקבל תנופה ועוצמה שאנחנו לא נוכל לעמוד בה.

חוסאם אבו-פול: לא רק שיום-יום נמצא אצלנו את הביטוח הלאומי אלא גם אף אחד מהפקידים לא יוכל לעבוד, לא מחלקת הגבייה ולא אף אחד אחר.

חוסאם אבו-פול: רק מילה אחת על הגבייה.

חוסאם אבו-פול: אני שומע תמיד אומרים כנוסחת קסם: תעמיקו את הגבייה.

חוסאם אבו-פול: אני הצעתי פעם, ואני מקווה שגם אתם תציעו את זה, שמישהו ממשרד הפנים ייקח את הגבייה על עצמו.

דוד אזולאי: יש לי הצעה טובה יותר, שמשרד הפנים ייקח על עצמו את החינוך ואת הרווחה.

דוד אזולאי: אז, האמן לי, הרשויות יהיו מאוזנות.

טלב אלסאנע: אז לא יהיה חינוך ולא תהיה רווחה.

חוסאם אבו-פול: יש לנו 3 ראשי חץ שונים בקטע הזה.

חוסאם אבו-פול: ראש החץ הראשון, הקושי בגבייה לא נובע מסרבנות לשמה אלא נובע מכך שלאנשים אין כסף.

חוסאם אבו-פול: ככל שתעמיק את הגבייה, אתה בסך הכול תתן למעקלים עבודה.

חוסאם אבו-פול: המעקל ייצא הביתה, יקבל את 500 השקלים שלו על הפעולה ויחזור לרשות בלי שום תוצאות.

חוסאם אבו-פול: בכך אנחנו מטילים רק עוד הוצאות על התושבים.

חוסאם אבו-פול: ראש החץ השני, התושבים שומעים ורואים שבמקומות אחרים הרשויות עושות דברים שונים, נותנות הנחות ועושות הסדרים, ואילו אצלנו זה לא קורה, אנחנו לא עושים את זה, אנחנו פועלים על-פי חוק.

דוד אזולאי: אני מתפלא עליך.

דוד אזולאי: אתה משפטן ואני חושב שכמשפטן אתה מכיר את הדברים.

דוד אזולאי: יש ועדת הנחות שעובדת על-פי קריטריונים.

חוסאם אבו-פול: אני מדבר מעבר לזה.

דוד אזולאי: כל עוד אתה עובד על-פי הקריטריונים לא צריכה להיות שום סיבה לחרוג מהם.

דוד אזולאי: כי אז אתה מוכיח את הנתונים שחור על גבי לבן בתוכניות ההבראה.

דוד אזולאי: אתה נדרש על-ידי משרד הפנים להעמיק את הגבייה ולהגיע ל-50%.

דוד אזולאי: אם לא תוכל לעמוד בזה תוכל להוכיח על-פי הרישומים של הרשות המקומית מה מנע מהרשות לגבות שיעורים כאלה.

חוסאם אבו-פול: אני שואל למה למשל לא מציעים, כמו שהציעו ברשויות אחרות, מבצע מסוים לתשלום?

חוסאם אבו-פול: זה יעזור לנו לקדם את הגבייה, ושלא נישאר עם המשחק במספרים ועם הפיגורים וכדומה.

מוסטפא אבו-מוך: אני יכול להסביר את זה אחרת, לא במספרים.

מוסטפא אבו-מוך: אני מחלק את הבעיה לשני שלבים.

מוסטפא אבו-מוך: השלב הראשון, שהוא הבעייתי, הוא עד האיחוד.

מוסטפא אבו-מוך: מהאיחוד והלאה – זה מה שהסבירו כאן.

מוסטפא אבו-מוך: אני רוצה לדבר על מה שאירע עד האיחוד.

מוסטפא אבו-מוך: כשרצו לאחד את הרשויות – ולדעתי זאת החלטה גרועה אבל החליטו לאחד אותן – ישבו עם ראשי הרשויות והיו תנאים או התחייבויות הדדיות.

מוסטפא אבו-מוך: משרד הפנים והמדינה התחייבו בכתב, דרך הוועדה הממליצה: "אין להטיל את החובות של ג'ת על תושבי באקה-אלג'רבייה", כך כתוב.

מוסטפא אבו-מוך: לאחר מכן ראש העירייה שלח מכתב לשר ובו כתב: "אמרתם לי שאתם תכסו את החובות שאני בולע מג'ת ושאין להטיל את זה על תושבי באקה-אלג'רבייה".

מוסטפא אבו-מוך: אמר לו השר: "אדוני, כן, אנחנו מקבלים את ההמלצה הזאת במלואה וזה יעוגן בתוך תוכנית ההבראה".

מוסטפא אבו-מוך: יפה.

מוסטפא אבו-מוך: הגיע האיחוד.

מוסטפא אבו-מוך: עשינו בחירות מיוחדות.

מוסטפא אבו-מוך: באנו למשרד הפנים ולאוצר ואמרנו: "נו, איפה ההתחייבות?

מוסטפא אבו-מוך: " "אין.

מוסטפא אבו-מוך: תִגבו".

מוסטפא אבו-מוך: מהאיחוד והלאה כל מה שתדרוש אני אעשה.

מוסטפא אבו-מוך: עשינו תוכנית הבראה, הצבענו במליאה, עשינו את כל מה שאנחנו חייבים לעשות.

מוסטפא אבו-מוך: אבל מה עם מה שהמדינה חייבת לעשות?

מוסטפא אבו-מוך: למה לא נעשה כלום?

מוסטפא אבו-מוך: למה אין סגירת חובות?

מוסטפא אבו-מוך: למה לא עומדים בכל ההתחייבויות כלפינו?

מוסטפא אבו-מוך: עזוב שהתחייבו להקים אזור תעשייה, שהתחייבו להוציא את כביש מספר 61 והתחייבו לכל מיני דברים.

מוסטפא אבו-מוך: כביש מספר 61 הוא כביש בין-עירוני שחוצה את באקה-אלג'רבייה וג'ת ממזרח למערב וממש חותך את האיחוד שאתם עושים.

מוסטפא אבו-מוך: גם בעניין הזה לא נעשה כלום.

מוסטפא אבו-מוך: בעניין הקמת אזורי תעשייה לא נעשה כלום.

מוסטפא אבו-מוך: לגבי ההתחייבות לסגור פערים ולסגור את החובות של ג'ת לא נעשה כלום.

מוסטפא אבו-מוך: ואתה רוצה ממני, כאשר אני יושב עם משרד הפנים, שאני אעשה כל מה שדורשים ממני.

מוסטפא אבו-מוך: אתה מדבר כאן על גבייה.

מוסטפא אבו-מוך: בוא תבדוק איזה אחוז אבטלה יש בישוב המאוחד.

מוסטפא אבו-מוך: תן לי קצת לנשום.

מוסטפא אבו-מוך: עזוב, מהאיחוד והלאה אנחנו נעשה הכול, נחתוך בבשר החי, אבל תן לנו אפס עד האיחוד.

מוסטפא אבו-מוך: אחרי האיחוד – אני מוכן לכול.

מוסטפא אבו-מוך: תן לי אפס, תאפס את המאזנים.

מוסטפא אבו-מוך: הרי אתם רוצים לחסוך בתקציבים.

מוסטפא אבו-מוך: הייתם עושים 30% מינוס מתקציב באקה-אלג'רבייה ו-30% מינוס מתקציב ג'ת.

מוסטפא אבו-מוך: אחרת, בשביל מה האיחוד?

מוסטפא אבו-מוך: אני אשלם פיצויים, אני אשלם כל מיני קנסות פה ושם, לביטוח הלאומי ולזה ולזה.

מוסטפא אבו-מוך: אגב, לתיאוריה הזאת אין הצלחה.

מוסטפא אבו-מוך: אני אומר את זה כאיש פוליטי שהוא לא איש מקצוע.

מוסטפא אבו-מוך: אין הצלחה בכלל לאיחוד וזאת תוכנית גרועה מאוד.

מוסטפא אבו-מוך: אם יש מקום עדיין לבטל אותה, הלוואי שתבטלו אותה.

טלב אלסאנע: משרד הפנים לא נתן מענקי איחוד לרשויות.

דוד אזולאי: תיכף נשמע.

מוסטפא אבו-מוך: אתם תבדקו את זה עוד פעם.

מוסטפא אבו-מוך: אבל אני לא יכול לצאת לדרך, להתניע וללכת קדימה, אין לי דלק, ואני לא יכול להביא "דלק" מהאנשים.

מוסטפא אבו-מוך: אל תגיד לי שאם אני אגדיל את שיעורי הגבייה ב-10% הכול יסתדר.

מוסטפא אבו-מוך: הגבייה לא תסגור פערים של 70 מיליון שקל שהם תוצאה של קדנציה שלמה.

מוסטפא אבו-מוך: אני לא יכול לסגור את הפער הזה בהוספת 10% בגבייה, מה גם שיש אצלנו אבטלה ואנשים בוכים לי שהם רוצים עזרה סוציאלית ממני, מהעירייה.

טלב אלסאנע: ויש קיצוצים במענקי האיזון.

מוסטפא אבו-מוך: המעסיק היחיד בבאקה-אלג'רבייה-ג'ת זה העירייה.

מוסטפא אבו-מוך: יש לי תור של מובטלים מכאן ועד הודעה חדשה.

מוסטפא אבו-מוך: אתה מוזמן לראות.

מוסטפא אבו-מוך: כולם מקבלים קצבאות ביטוח לאומי ומקבלים דמי אבטלה.

מוסטפא אבו-מוך: אין לי אזור תעשייה, אין לי שום דבר.

מוסטפא אבו-מוך: ואתה אומר לי להגדיל את הגבייה?

מוסטפא אבו-מוך: מאיפה אני אגבה?

מוסטפא אבו-מוך: מהזקנים, ממובטלים, מנשים?

מוסטפא אבו-מוך: מאיפה?

מוסטפא אבו-מוך: לכן בקשתי היא, המדינה צריכה לעמוד בהתחייבויותיה עד לאיחוד.

מוסטפא אבו-מוך: אחרי האיחוד – תדרשו מה שאתם רוצים.

מוסטפא אבו-מוך: תסגרו את החובות שהיו במועצה המקומית ג'ת, ואולי גם חצי מהחובות של עיריית באקה-אלג'רבייה.

מוסטפא אבו-מוך: מענק האיזון – חתכו לנו אותו ב-50%.

מוסטפא אבו-מוך: מי שעושה איחוד ורוצה שהוא יצליח חותך ממענק האיזון 50%?

מוסטפא אבו-מוך: לא מספיק מה שחסר ועוד מורידים 50% ממענק האיזון?

מוסטפא אבו-מוך: מה זה?

מוסטפא אבו-מוך: לכן אני מבקש מהמדינה לעמוד בהתחייבויות שהיו לקראת האיחוד, נקודה.

טלב אלסאנע: או לבטל את האיחוד.

מוסטפא אבו-מוך: בבקשה.

מוסטפא אבו-מוך: הלוואי.

דוד אזולאי: לצערי הרב אתה יודע שביטול האיחוד הוא רק באמצעות חקיקה.

עקל ותד: 8 חודשים אחרי שנבחרנו לעירייה המאוחדת – אני ממלא מקום ראש העירייה – תמכנו בהצעה לפירוק האיחוד.

עקל ותד: משמעות פירוק האיחוד שאני הולך הביתה, ואני תומך בזה כי אני לא רוצה שהתושבים יסבלו.

עקל ותד: כולם אמרו: אתה משוגע, אתה רוצה ללכת הביתה?

עקל ותד: אמרתי להם: כן.

דוד אזולאי: יש לי הצעה לחברי הכנסת.

דוד אזולאי: אני מציע שנשמע כעת את עוזר מנכ"ל משרד הפנים ואחר-כך נוכל להגיב.

דוד אזולאי: מר קובי שלום, אני רוצה לשמוע ממך התייחסות לא רק לתוכניות ההבראה.

דוד אזולאי: תן לנו סקירה קצרה.

דוד אזולאי: אני מבקש לשמוע איך אתם במשרד הפנים רואים את האיחוד, כדבר מוצלח או כדבר לא מוצלח?

דוד אזולאי: יכול להיות שכאן אנשים טועים ואולי לכם יש תפיסה אחרת.

עסאם מח'ול: אנחנו רוצים לעודד עוד כמה ישובים להתאחד ...

טלב אלסאנע: מה משרד הפנים נתן בתקציבים ובמענקים כדי לעודד וכדי לתמרץ אותם?

דוד אזולאי: אם זה כל-כך מוצלח אז יכול להיות שצריך לאמץ את זה בעוד כמה ישובים.

דוד אזולאי: על כך נשמע ממשרד הפנים.

דוד אזולאי: אנחנו חברי האופוזיציה אולי צריכים אפילו לנקוט יוזמה, לקראת הדיונים על התקציב החדש, להביא הסתייגות, שיש לאחד עוד כמה רשויות.

דוד אזולאי: בבקשה.

קובי שלום: אני אתן סקירה קצרה על האיחודים ואחרי זה אכנס לעניין של באקה-אלג'רבייה-ג'ת.

קובי שלום: איחוד הצליח איפה שרצו שהוא יצליח.

טלב אלסאנע: מי רצה?

עסאם מח'ול: השאלה היא רלוונטית.

עסאם מח'ול: האם מדובר על התושבים שרצו או על הרשויות או על משרד הפנים והממשלה שרצו?

דוד אזולאי: תן לנו דוגמא של רשות אחת בה זה הצליח.

קובי שלום: תנו לי רק לסיים את המשפט.

קובי שלום: יש גם המשך למשפט.

קובי שלום: איחוד הצליח איפה שרצו שהוא יצליח ואיחוד נכשל איפה שרצו שהוא ייכשל.

קובי שלום: מי זה אלה שרצו?

קובי שלום: זה מי שמנהל את הרשות.

קובי שלום: איחוד הוא קשה.

קובי שלום: אנחנו מתמודדים עם קשיים בכל האיחודים, קשיים כספיים בצד קשיים דמוגרפיים, קשיים של האוכלוסייה לקלוט את האיחוד.

קובי שלום: בקדימה-צורן יש קושי של האוכלוסיה בצורן לקבל את האוכלוסיה של קדימה.

קובי שלום: בכנרת, ישוב שיש בו בסך הכול 800 תושבים, יש קושי כספי לקלוט את הגירעונות העצומים של הישוב הסמוך.

קובי שלום: יש המון קשיים.

קובי שלום: אבל ככלל, אנחנו כמעט שנה לאחר האיחודים ואנחנו יכולים להעיד שאיפה שרצתה ההנהגה שהאיחוד יצליח הוא עולה על פסים.

קובי שלום: בשגור, שזה דוגמה מקבילה יחסית לאיחוד שלפנינו, יש קשיים גדולים אבל ראש המועצה המקומית עושה סאלטות ושמיניות באוויר כדי שזה יצליח.

ואסל טאהא: אתה חושב שזה מצליח שם?

קובי שלום: אני לא חושב כלום.

עסאם מח'ול: זה דוגמה לאיחוד שמצליח?

עקל ותד: לא נתנו לי מענק של 40 מיליון שקל כמו שנתנו לראש המועצה בשגור.

עקל ותד: אני לא רוצה להגיד למה נתנו לו ואילו לי לא נתנו.

דוד אזולאי: רבותי, אני שומע בדיוק כמוכם את הדברים ואני מכיר אותם.

ואסל טאהא: יש לנו הצעת חוק בעניין הזה.

דוד אזולאי: מר קובי שלום עוזר מנכ"ל משרד הפנים ישב כאן ושמע את כולם.

דוד אזולאי: אני מציע, בואו גם אנחנו נשמע אותו.

דוד אזולאי: זאת הסיבה שנתתי לחברי הכנסת לדבר אחריו.

דוד אזולאי: כאשר אני שומע את הדברים האלה גם אותי זה מקומם כי זה לא בדיוק כך.

דוד אזולאי: גם אני נפגש עם התושבים בדיר אל-אסד, במג'ד אל-כרום, בבעינה ואני שומע את הדברים.

דוד אזולאי: אבל בסדר, אדרבה, אנחנו רוצים לשמוע על כך ממך.

קובי שלום: בשגור האיחוד יעלה על דרך המלך.

קובי שלום: ירצו או לא ירצו, יעלה על הדרך המלך; יש בעיות קשות בקליטה של מג'ד אל-כרום עם שני הישובים, יש גירעונות כבדים במג'ד אל-כרום ואנחנו מתמודדים עם זה; ואותו דבר בדליה ועוספייה – מתמודדים עם זה.

קובי שלום: אני לא יכול להגיד שהאיחודים עברו חלק, שבמטה קסם כולם התאחדו והכול בסדר וגם כולם מרוצים.

קובי שלום: לא.

קובי שלום: לא במגזר היהודי, לא במגזר הערבי ולא במגזר הדרוזי, לא במועצות אזוריות ולא ברשויות מקומיות.

קובי שלום: אבל לא היה עוד איחוד – ואני שם לרגע את גאיה בצד – שראש הרשות המקומית אמר בריש גלי, לפחות לאוזניי שלי: אני לא חותם על תוכנית איחוד, לא חותם על תוכנית הבראה עד שאני לא אקבל את מה שאני רוצה, ואם אני לא אקבל את מה שאני רוצה אני אפעל לפירוק האיחוד.

קובי שלום: זאת שפה שלא מקובלת עלינו.

קובי שלום: בחודש מרס ישב מנכ"ל משרד הפנים בשתי ישיבות ובחן את תוכנית ההבראה של באקה-אלג'רבייה-ג'ת.

קובי שלום: גובשה תוכנית הבראה.

קובי שלום: ראש הרשות המקומית מאז חודש מרס ועד נובמבר לא חתם על תוכנית ההבראה.

קובי שלום: אז שלא יספרו כאן סיפורים על "עשינו, חתמנו, אישרנו".

מוסטפא אבו-מוך: אישרנו.

מוסטפא אבו-מוך: הוא רק לא הסכים לחתום שהוא קיבל את מה שהוא צריך לקבל עבור התוכנית.

מוסטפא אבו-מוך: אתה אומר דברים לא נכונים.

מוסטפא אבו-מוך: אנחנו לא אמרנו שום דבר שקר.

מוסטפא אבו-מוך: לא באנו לשקר כאן.

מוסטפא אבו-מוך: תוכנית ההבראה הגיעה למליאת המועצה, הצבענו עליה והיא אושרה.

חוסאם אבו-פול: יכול להיות שאתה מדבר על שני סוגים של תוכניות הבראה.

דוד אזולאי: אני מוכן לאפשר לכם לדבר בהמשך.

דוד אזולאי: אני מבקש שתרשמו לכם את הדברים ואני אאפשר לכם להגיב על מה שהוא אומר.

דוד אזולאי: אני חושב שחשוב שבדיון הזה נשמע את הדברים.

קובי שלום: כאשר אני אומר שראש הרשות המקומית לא אישר את התוכנית, אני לא מתכוון למה שהוא עשה במועצה.

קובי שלום: יכול להיות שבמועצה המקומית הוא אישר את התוכנית.

קובי שלום: אני יודע דברים אחרים אבל אני לא ראיתי אותם בעיניי.

קובי שלום: אבל מול משרד הפנים ראש הרשות המקומית לא היה מוכן, ועדיין לא מוכן, לחתום על תוכנית ההבראה.

קובי שלום: תיכף ננסה לברר למה.

קובי שלום: בעקבות משבר השכר ובעקבות ההתערבות של בית-הדין הארצי לעבודה, אנחנו היינו מחויבים לגרום לרשויות המקומיות לשלם את כל חובות השכר.

קובי שלום: ברשויות מקומיות שסובלות מעיקולים ומחובות מגירה גבוהים הדרך לשלם את חובות השכר היתה רק באמצעות תיקון 31.

קובי שלום: תיקון 31 מחייב תוכנית הבראה ומחייב חשב מלווה.

קובי שלום: חשב מלווה יש.

קובי שלום: תוכנית הבראה אין.

קובי שלום: התקשרתי אני אישית לראש המועצה ואמרתי לו: יש פסק-דין, צריך לכבד את פסק-הדין, צריך לשלם את חובות השכר.

קובי שלום: יש שם חובות שכר שהגיעו ל-7 מיליון שקלים, 3.5 מיליון שקל בבאקה-אלג'רבייה ו-3.5 מיליון שקל בג'ת.

קובי שלום: ראש הרשות אמר לי: אני לא משתף אתכם פעולה.

קובי שלום: בתוכנית הזאת אני לא משתף פעולה, נקודה.

קובי שלום: לכן הלך הממונה על המחוז, בסמכותו, והכריז על התוכנית כתוכנית הבראה, החיל עליהם את תיקון 31, על אף שהם לא ביקשו את תיקון 31, ופתרנו את בעיית השכר.

עקל ותד: למה צריך להפעיל את תיקון 31 כשבעיריית באקה-אלג'רבייה אין עיקולים, אין משיכות יתר, אין כלום?

עקל ותד: תזרימו את הכסף לעיריית באקה-אלג'רבייה והשכר ישולם.

עקל ותד: בשביל מה תיקון 31?

קובי שלום: תיקון 31 יכול להיות מוּחל על רשות מקומית שיש לה חובות מגירה – וכאן יש חובות מגירה – ועל רשות מקומית שיש לה עיקולים – וכאן יש עיקולים.

קובי שלום: נפתרה בעיית השכר.

קובי שלום: במסגרת תיקון 31, על-פי החוק – מספרים כאן על הוצאה של 10,000 שקל לתיקון הכביש.

קובי שלום: זה נחמד.

קובי שלום: אתה יודע, אפשר לעשות מהכול משהו צהוב.

קובי שלום: במסגרת תיקון 31 לחשב המלווה אסור על-פי חוק שהכנסת חוקקה לחתום על שיק אלא למים, לביוב, לשכר ולאשפה, זהו.

קובי שלום: זה מה שהוא מחויב על-פי חוק.

קובי שלום: קבע החוק שבסמכות שר הפנים להחריג פעילויות ולהגדיר אותן כהוצאות חיוניות.

קובי שלום: זה מה שאמר לכם אותו חשב מלווה אתמול.

קובי שלום: אבל כשרשות מקומית לא רוצה לשתף פעולה אז הכול נראה שחור משחור והכול נראה לא טוב.

עקל ותד: מצטער, אדוני, לא ביקשנו ממנו לשלם.

עקל ותד: ביקשנו ממנו לאשר את ההזמנה.

עקל ותד: יש הבדל בין תשלום לבין אישור ההזמנה.

קובי שלום: על-פי תיקון 31 זה אסור במשך 6 חודשים.

קובי שלום: כך קובע החוק.

עקל ותד: אז מה נעשה?

עקל ותד: לא נתקן את הכבישים?

קובי שלום: זה מה שהוא אמר לכם בצדק רב וביושר רב.

קובי שלום: הוא אמר לכם שעל-פי החוק צריך לפנות למשרד הפנים על מנת שיגדיר את ההוצאה הזאת כהוצאה חיונית.

קובי שלום: זה קורה ב-37 רשויות מקומיות אחרות שנכנסות לתיקון 31 ומתנהלות על-פי תיקון 31 ופועלות על-פי תיקון 31.

טלב אלסאנע: על כל 1,000 שקלים צריך לפנות למנכ"ל משרד הפנים ולקבל אישור?

קובי שלום: על-פי החוק הנוכחי צריך לפנות על כל שקל שלא מוגדר כהוצאה חיונית.

טלב אלסאנע: מנכ"ל משרד הפנים יהפוך להיות מין קופאי כזה.

קובי שלום: האמן לי שעד היום מנכ"ל משרד הפנים הוא לא קופאי והוא לא חנווני.

מוסטפא אבו-מוך: אפילו פקיד בנק בבנק לאומי יאפשר לך למשוך 2,000 שקל לבד.

קובי שלום: הוא גם לא פקיד בנק בבנק לאומי.

קובי שלום: זה החוק.

טלב אלסאנע: אבל שמענו כאן גם טענות רציניות יותר.

קובי שלום: תיכף אני אגיע לטענות הרציניות.

קובי שלום: אז קודם כול הטענה הרצינית שצריכה לעלות על השולחן וצריך לדון בה, למה עד היום לא חותמים על תוכנית הבראה, למה עד היום לא משתפים פעולה עם תוכנית הבראה.

קובי שלום: אפשר לבוא ולהגיד: לא קיבלנו כסף, אפשר לבוא ולהגיד: לא קיבלנו כספי פיטורים.

קובי שלום: איך רוצים לקבל כסף כאשר לא מוכנים לעשות את תוכנית ההבראה?

קובי שלום: איך רוצים לקבל כסף כאשר עד היום תוכנית ההבראה היא אחת מתוכניות ההבראה הכפויות?

דוד אזולאי: ישבו עם מר איציק בלק ולא חתמו על תוכנית הבראה?

קובי שלום: אני יזמתי את הפגישה עם מר איציק בלק.

קובי שלום: לקראת משבר השכר אמרנו: יישבו שוב עם מר איציק בלק, יציגו בפניו שוב את הדברים.

קובי שלום: יצא סיכום דיון ממר איציק בלק ב-26 באוקטובר.

קובי שלום: אדוני היושב-ראש, יש איזה סף שאחריו גם אם תנסה לסחוט את הלימון הוא לא יוציא יותר מיץ.

קובי שלום: הגענו לשלב הזה.

קובי שלום: סחטו את הלימון מאז חודש מרס ועד אוקטובר, במשך 7 חודשים.

קובי שלום: נוצרה בעיית שכר ואז משרד הפנים שילם ופתר את הבעיה, נתן שיק carte blanche שאף אחד לא מדבר עליו, של 7 מיליון שקל שבאו ככה משום מקום.

קובי שלום: סחטו את הלימון.

קובי שלום: נגמר.

קובי שלום: סיכום הדיון הזה הוא סיכום דיון אחרי שאין יותר מיץ בלימון.

קובי שלום: אם גם את סיכום הדיון הזה לא רוצים - - -

עקל ותד: רוצים.

עקל ותד: תביא עכשיו את סיכום הדיון שנתקבל עם מר איציק בלק ואנחנו נחתום עליו כרגע.

דוד אזולאי: אז אולי בדיון הזה תהיה בכל זאת איזו תועלת.

קובי שלום: תוכנית ההבראה, שכפה הממונה על המחוז, היא תוצר של סיכום הדיון עם מר איציק בלק.

קובי שלום: היא לוקחת יתרה לכיסוי גירעון של 45 מיליון שקל ופורסת אותה – 30 מיליון שקל במענקי כיסוי גירעונות ו-15 מיליון שקל בהלוואות.

עקל ותד: זה לא הסיכום.

קובי שלום: לצורך העניין צריך להבין דבר פשוט מאוד.

קובי שלום: ככלל אני יכול להגיד לך שלאיחודים אנחנו נותנים יותר, גם במה שמכירים, גם באיך שמכירים וגם בתמהיל שבין מענקים להלוואות.

קובי שלום: זאת הנחת יסוד אחת.

קובי שלום: הנחת יסוד שנייה, שלאורך הדרך אנחנו מסייעים לאיחודים ככל האפשר.

עסאם מח'ול: יש שאלה שלא ענית עליה והיא נובעת ממה שאמרת כרגע.

עסאם מח'ול: אולי יש בסיס להסכמה.

עסאם מח'ול: אתה אומר שאתה יזמת את הפגישה עם מר בלק והגיעו לסיכומים.

עסאם מח'ול: החבר'ה כאן אומרים לך שהם מוכנים ללכת על זה.

עסאם מח'ול: עכשיו אתה קופץ הלאה צעד קדימה ואתה לא עונה על האתגר שהם מציגים.

קובי שלום: אני לא קופץ קדימה.

קובי שלום: אני חוזר ואומר, סיכום הפגישה עם מר איציק בלק הוא בעצם ההסדר לכיסוי גירעון.

עסאם מח'ול: הם אומרים שזה לא כך.

עסאם מח'ול: בואו נחזור לנקודה שיש עליה הסכמה.

עסאם מח'ול: האם אפשר עכשיו להגיד שעל בסיס הסיכום שהיה עם מר איציק בלק אפשר להתקדם?

קובי שלום: לא.

עסאם מח'ול: אתה אומר לא, אז אתה נסוג מהסיכום.

קובי שלום: אני לא נסוג משום סיכום.

עקל ותד: הסיכום ברור, אדוני, הוא לא משתמע לשתי פנים.

עסאם מח'ול: המערכה שלכם היא אחרת.

עסאם מח'ול: אתם רוצים לשבור אותם, אתם לא רוצים לפתור את הבעיות.

עקל ותד: מר איציק בלק, שהוא איש מקצוע, ישב אתנו ואמר שזה המצב וכך צריך לתת.

עקל ותד: מר קובי שלום, תגיד לי עכשיו לחתום על הסיכום שנתקבל אצלו.

עקל ותד: אתה יודע הרי שמבחינה מספרית ומבחינה מקצועית אנחנו לא יכולים לעמוד בתוכנית.

עקל ותד: אני לא רוצה לחתום על תוכנית כאשר אני כבר יודע שאנחנו לא נוכל לקיים את מה שכתוב בה.

עקל ותד: אחרי 6 חודשים אתה תגיד לי: חתמת על זה, נכשלת, לך הביתה.

קובי שלום: אדוני, אנחנו לא יושבים כאן ודנים על תוכנית ההבראה.

קובי שלום: זאת ישיבה אחרת לחלוטין.

דוד אזולאי: בכל זאת אנחנו יושבים כאן בכנסת ואולי ניתן לצאת מכאן עם פתרונות.

קובי שלום: הפתרון היחיד שצריך לצאת אתו מכאן הוא פתרון פשוט מאוד, פתרון פסיכולוגי.

קובי שלום: זה מחייב הבנה והפנמה שסיימנו, שיחקנו, עשינו ומכאן והלאה אנחנו - - -

עסאם מח'ול: תפסיקו להיות המחנכים של כולם, אתם במשרד הפנים.

עסאם מח'ול: אי אפשר כך.

דוד אזולאי: מר קובי שלום, עם כל הכבוד לך, אתה עוזר מנכ"ל משרד הפנים, אנא ממך אל תטיף לנו מה לעשות ומה לא לעשות ואל תנסה לחנך את חברי הוועדה.

דוד אזולאי: יושב כאן ממלא מקום ראש העיר, יושבים כאן חברי הכנסת.

דוד אזולאי: אל תתחיל לומר: תפנימו, לא תפנימו.

דוד אזולאי: נו, באמת.

דוד אזולאי: מה זה?

קובי שלום: ראשית, מה שאמרתי לא היה מופנה כלל וכלל לחברי הכנסת.

קובי שלום: אמרתי את זה לאנשי הרשות המקומית.

דוד אזולאי: גם חברי הכנסת רוצים לעזור.

דוד אזולאי: אנחנו יושבים כאן כדי לפתור בעיה.

קובי שלום: אמרתי דבר פשוט מאוד, ואני אומר אותו לרשות המקומית כי אני ישר.

קובי שלום: אמרתי את זה גם לראש הרשות ואני לא אגיד כאן משהו אחר ממה שאמרתי לו.

קובי שלום: אמרתי לראש הרשות: צריך לצאת לדרך.

קובי שלום: הרי כל הזמן הזה עולה כסף לרשות.

קובי שלום: הוא עולה כסף בדמות גירעון, הוא עולה כסף בדמות זה שלא ניתן להגיע להסדר נושים.

קובי שלום: ברשויות מקומיות, בין אם הן באיחוד ובין אם הן לא באיחוד, אנחנו יודעים לייצר פתרונות לשאלת הסדר הנושים, גם לא בחסות בית-המשפט.

קובי שלום: אנחנו יודעים להעמיד כסף במזומן גם לא בהסדר נושים בחסות בית-משפט.

קובי שלום: כל הזמן שאנחנו מבזבזים הוא זמן שעולה כסף.

קובי שלום: כאשר אני אומר שצריך להגיד: בסדר, מכאן יוצאים לדרך – זה מחייב הבנה של הרשות המקומית.

קובי שלום: אין פה שום הטפה.

דוד אזולאי: אנא אמור לנו איפה המחסום, איפה הוויכוח ביניכם לבין הרשות המקומית.

דוד אזולאי: הרי שמעתי כרגע ממך: חבר'ה, בואו תחתמו על תוכנית ההבראה ואנחנו נתקדם.

דוד אזולאי: אמת?

קובי שלום: לכאורה לא צריך כבר לחתום על תוכנית ההבראה כי תוכנית ההבראה על פניו ברמה החוקית חתומה.

קובי שלום: אבסורד שהיא חתומה בצו של הממונה על המחוז אבל ניחא, בסדר.

קובי שלום: אפשר להגיד שמכאן והלאה מתקדמים.

קובי שלום: יש תוכנית הבראה.

קובי שלום: יכולה הרשות המקומית לבוא ולהגיד: בסדר, אני מקבלת על עצמי את תוכנית ההבראה הנוכחית – יותר טובה, פחות טובה.

קובי שלום: אנחנו יודעים להגיד שתוכניות ההבראה הן לא אידיאליות לאף אחד.

קובי שלום: יש 1.5 מיליארד שקל במענקים כאשר לכאורה היו צריכים באמת 2.5 מיליארד שקל.

קובי שלום: אז לאן נעלמו מיליארד השקלים?

קובי שלום: אם הם מכסים את הראש הם חושפים את הרגליים, אם הם מכסים את הרגליים הם חושפים את הראש.

קובי שלום: אנחנו יודעים להגיד שלא הכול אידיאלי.

קובי שלום: אבל אנחנו גם יכולים להגיד שריאלי לצאת עם זה לדרך.

קובי שלום: צריך היום לבוא ולהגיד: בואו נצא לדרך, בואו נתחיל להתקדם, בואו נעשה מאמץ אמיתי.

קובי שלום: יש כאן צעדים שצריך לעשות.

דוד אזולאי: איך תפתרו את הבעיה של בית-הדין לעבודה?

דוד אזולאי: אני מבין שזאת בעיה.

קובי שלום: לגבי בית-הדין לעבודה, אני כבר אומר דבר שהוא הנחת יסוד: לא באנו אל אף רשות מקומית בחצי טענה על כך שהיא לא הצליחה בבית-הדין הארצי לעבודה, כמו שאנחנו לא באים לאף רשות מקומית בשום טענה על כך שהיא לא מצליחה לקחת הלוואות מהבנקים.

קובי שלום: יש שני באגים מהותיים ודומיננטיים בהבראת השלטון המקומי, שאני מקווה מאוד שעברנו אותם.

קובי שלום: אחד זה המאבק עם ההסתדרות ועם בית-הדין האזורי לעבודה.

קובי שלום: אני מגיע עכשיו מבית-הדין הארצי לעבודה כי יש לנו פעם בשבוע פגישה עם ההסתדרות ועם נשיא בית-הדין הארצי, שעוקב אחר התהליך של הבראת הרשויות המקומיות.

קובי שלום: נגמר המשבר עם ההסתדרות.

קובי שלום: לפני שבוע חתמו על הסכם שתוך חודש – כלומר עוד 3 שבועות – הם מבחינתם גומרים את הכול ומוכנים לחתום על כל הליך הפיטורים.

דוד אזולאי: כולל אותם בכירים שאנחנו מדברים עליהם?

קובי שלום: הכול.

עקל ותד: זה לא ההסתדרות.

עקל ותד: העובדים הבכירים האלה עתרו באופן פרטי.

דוד אזולאי: אבל יש הסכם ארצי שמחייב את כולם.

דוד אזולאי: זה מחייב את הרשות המקומית ומחייב את העובדים.

חוסאם אבו-פול: המשחק המשפטי של הבכירים לא שייך לתוכנית ההבראה.

חוסאם אבו-פול: ההסתדרות לא יכולה להתערב במה שקשור לחוזי הבכירים כי הם לא חברי ההסתדרות והם חתומים על הסכמים אישיים.

דוד אזולאי: אנחנו מייד נשמע תשובה ברורה.

קובי שלום: אנחנו יודעים לפתור את הבעיות האלה בדיאלוג.

קובי שלום: הרי אף אחד לא מבקש מהיועץ המשפטי לממשלה שייקח את השמים ויוריד אותם למטה ושאת האדמה יעלה למעלה.

קובי שלום: אם הוא לא יכול ואם פסק בית-הדין שהוא לא יכול, אנחנו יודעים להתמודד עם הנושאים האלה בדיאלוג.

קובי שלום: אותו דבר לעניין הבנקים.

קובי שלום: אני מקווה שמחר אנחנו נוכל להגיד שסגרנו, גמרנו.

קובי שלום: היום נהיה עוד פעם ב-Video conference עם אוצר השלטון המקומי ועם ההנהלה של --- בצרפת.

קובי שלום: אני מקווה שאנחנו גומרים.

קובי שלום: אבל אנחנו לא נבוא ונגיד לרשות המקומית: לא עשית כך וכך כי לא היה לך כסף מהלוואות אז תיענשי.

קובי שלום: אין בכוונתו של אף אחד חלילה לחייב את הרשות המקומית למשהו שהיא לא יכולה לעשות.

קובי שלום: כמו שד"ר אכרם חסון מדליית אל כרמל בא אליי היום לספר לי על הבעיות שלו, לכולם יש בעיות.

קובי שלום: אבל אומרים: בואו נתקדם.

קובי שלום: הצלחנו?

קובי שלום: מאה אחוז.

קובי שלום: תאמין לי שאם יצליחו 70% בהבראת הרשויות המקומיות אני חושב שזאת תהיה הצלחה.

דוד אזולאי: בהסכם של ההסתדרות עם השלטון המקומי, מה מקומם של אלה שעובדים בחוזי בכירים ויש להם חוזה עצמאי עם הרשות המקומית?

קובי שלום: האנשים שבחוזה בכירים לכאורה לא מאוגדים על-ידי ההסתדרות, מלבד החוזה הם לא חייבים לאף אחד כלום.

קובי שלום: אבל ההנחה היא שברגע שבית-הדין הארצי לעבודה ייתן הכשר לפיטורים שבמסגרתם 50% מהמפוטרים יהיו עובדים שבהסכם קיבוצי ו-50% עובדים במסגרת חוזים אישיים, אם תהיה החלטה כזאת של נשיא בית-הדין הארצי לעבודה ההנחה היא שזה יחלחל בצינורות של בתי-הדין האזוריים לעבודה.

קובי שלום: הם יבינו שבית-הדין הארצי לעבודה נתן הכשר לכך שלא יכול להיות שיפוטרו רק עובדים בהסכם קיבוצי וכל מי שישאר ברשות זה עובדים בחוזים אישיים.

חוסאם אבו-פול: בבתי-הדין האזוריים לעבודה בכלל לא נוגעים בשאלה הזאת, מי יפוטר ומי לא.

חוסאם אבו-פול: הם עסוקים עדיין בסוגיות משפטיות מורכבות שעולות מעצם האיחוד, שלא נוגעות בכלל לשאלה האם X יפוטר או לא יפוטר.

חוסאם אבו-פול: העיכובים המשפטיים לפי דעתי יתמשכו חודשים רבים ויעסקו בסוגיות משפטיות שונות לגמרי מהשאלה האם אדם יפוטר או לא.

חוסאם אבו-פול: זאת אומרת, המערכה על הפיטורים טרם הגיעה.

קובי שלום: אנחנו נקיים דיון עם היועצת המשפטית של משרד הפנים ועם נציגי הרשות המקומית.

קובי שלום: כל הבעיות המשפטיות שעולות מהליך האיחוד, ככל שאנחנו יודעים לתת להן פתרון כך נעשה.

קובי שלום: ככל שאנחנו לא יודעים, נציע לרשות פתרון אחר.

קובי שלום: לא נשאיר את הרשות מול שוקת שבורה, כאשר גם אין פתרון וגם עליה להתמודד.

דוד אזולאי: אדוני, אני אאפשר לך להגיב.

דוד אזולאי: יש לך עוד משהו להגיד, מר קובי שלום?

קובי שלום: אין לי שום דבר להוסיף מלבד העובדה שמעבר למסגרת הזאת – עכשיו אנחנו מדברים על כסף כי בסוף הכול נגמר בשאלות הכספיות אבל בפן המקצועי אנחנו לא חושבים שצריך לשנות את המסגרת הכספית.

קובי שלום: אנחנו חושבים שנתנו מענה הולם במסגרת אותן מגבלות שקבענו לעצמנו.

קובי שלום: אפשר להגיד ש-12.5% גלגול ספקים זה יותר מדי, אבל לא הֵשַתְנוּ על באקה-אלג'רבייה-ג'ת 12.5% ועל שגור הֵשַתְנוּ 5% כי את מר אחמד דבאח אנחנו אוהבים ואת מר זיאד אבו-מוך אנחנו לא אוהבים.

דוד אזולאי: אני אתן לך דוגמה שעלתה כאן על השולחן בנושא גביית הארנונה.

דוד אזולאי: שאלתי מה היה המצב בשנים 2003 ו-2004.

דוד אזולאי: כאשר אתה רואה את הנתונים - - -

קובי שלום: אני לא יודע אם הנתונים האלה נכונים.

קובי שלום: אני לא יודע מה הנתונים ולכן אני לא יכול להתייחס.

קובי שלום: אני לא מכיר את הנתונים האלה.

טלב אלסאנע: תבדוק אותם.

דוד אזולאי: אני לא מצפה ממך שתבוא ותאשר אם הדברים שנאמרו כאן נכונים או לא נכונים אבל נצא מתוך נקודת הנחה שמה שאמרו הוא נכון.

דוד אזולאי: הם התבקשו להגיע לשיעור גבייה של 50%.

דוד אזולאי: בסופו של דבר הם גבו 43%-45%, כאשר הם כבר עשו מאמץ להגביר את הגבייה שלהם.

דוד אזולאי: יש כאן איזה ויכוח על חובות קודמים, שאנחנו הרי מכירים, בתוך עמי אנוכי יושב.

דוד אזולאי: בואו נראה את המציאות.

דוד אזולאי: אתה יודע לא פחות טוב ממני, וכולם כאן יודעים, שהמצב קשה ולכן קשה מאוד ללכת היום ולגבות את החובות האבודים.

קובי שלום: הם לא אבודים.

קובי שלום: זה חוב של 3 השנים האחרונות ולא יותר.

דוד אזולאי: נכון.

דוד אזולאי: זה חוב ישן.

דוד אזולאי: השאלה שלי היא האם יש אפשרות לעשות רביזיה בהחלטה הזאת ולבדוק אותה שנית כדי לאפשר להם להתקדם.

קובי שלום: לא, ולו מהסיבה שכך קבענו לגבי כל הרשויות המקומיות.

קובי שלום: לכן אני יכול לבוא לוועדה נקי-כפיים ולהגיד שלא עשינו כאן משהו שהוא נגד, לא עשינו כאן משהו שהוא לרעה.

טלב אלסאנע: אבל לא עשיתם משהו שהוא לטובתם, לא הלכתם לקראתם.

עקל ותד: כשלא מאשרים לעורך-דין לגשת לבג"ץ כנגד משרד הפנים, אני לא מבין מה זה.

קובי שלום: כאשר במצבה של הרשות בבאקה-אלג'רבייה-ג'ת לא מאשרים לשכור עורך-דין בהוצאה של 25,000 דולר כדי להגיש עתירה, כי אין 25,000 דולר, עם כל הכבוד זה מוצדק.

עקל ותד: אז מה אני אעשה?

עקל ותד: איך אגש לבית-הדין?

קובי שלום: אני לא יודע.

קובי שלום: למועצה המקומית באקה-אלג'רבייה-ג'ת יש 25,000 דולר לשכור את שירותיו של עו"ד משה שחל כדי שייצג אותה נגד האיחוד?

קובי שלום: אני לא יודע.

עקל ותד: איך אני אגש לבית-המשפט?

קובי שלום: יש לכם יועץ משפטי.

דוד אזולאי: מר עקל ותד, תבוא אליי אחר-כך ואני אגיד לך איך תיגש לבית-המשפט.

עקל ותד: יש לנו יועץ משפטי בחצי משרה, שמטפל ב-200 תיקים.

חוסאם אבו-פול: אני נותן עזרה למועצה המקומית ג'ת.

חוסאם אבו-פול: עזוב את היועץ המשפטי.

חוסאם אבו-פול: אנחנו צריכים 4 יועצים משפטיים נוספים.

חוסאם אבו-פול: בעיריית חדרה יש 4 עורכי-דין שכירים וכל התיקים מטופלים בחוץ על-ידי עורכי-דין אחרים.

חוסאם אבו-פול: אנחנו במועצה הזאת קורסים.

חוסאם אבו-פול: מספר התביעות הפתוחות הוא עצום.

דוד אזולאי: כשיהיה לך אזור תעשייה כמו בחדרה ויהיו לך דברים אחרים גם אתה תוכל.

עסאם מח'ול: אני רוצה לחזור לתוכנית ההבראה ולסיכום שנתקבל עם מר איציק בלק, שהעירייה מקבלת עליה.

עסאם מח'ול: במה התוכנית הזאת שונה מהסיכומים?

עסאם מח'ול: למה את התוכנית הזאת אתה מקבל ומה מתוך הסיכומים שהוחלט עליהם אתה לא מקבל?

עסאם מח'ול: הרי מר בלק הוא מנהל מינהל השלטון המקומי במשרד הפנים.

עסאם מח'ול: כאן יש משהו שאני לא מצליח להבין.

עסאם מח'ול: אתם שולחים מישהו לנהל איתם מערכה, מגיעים לסיכום שמקובל עליו ומקובל עליהם.

עסאם מח'ול: ואז אתם אומרים: אה, אתם קיבלתם את זה?

עסאם מח'ול: אבל לנו יש תוכנית אחרת.

עסאם מח'ול: משהו פגום בתהליך הזה.

עסאם מח'ול: לכן אני שואל מה ההבדל בין הסיכום של מר בלק לבין התוכנית שאתם מגישים כעת.

עקל ותד: מר קובי שלום, אתם כל הזמן חוזרים ואומרים את מילות הקסם: למה לא חותמים?

עקל ותד: יש לנו הרגשה שכל מה שנוגע לעיריית באקה-אלג'רבייה-ג'ת מונח על שולחנו של מר גדעון בר-לב והוא אומר: אני אראה להם.

עקל ותד: יש לנו הרגשה כזאת.

ואסל טאהא: למה הם עושים את זה?

עקל ותד: אני לא יודע למה.

קובי שלום: תגיד למה.

קובי שלום: אתה אומר דברים חריפים.

עקל ותד: אני במעמד שאני לא יכול להגיד דברים כאלה, אני לא יכול להגיד למה.

קובי שלום: אז אל תגיד את זה.

קובי שלום: אני מבקש מאוד שהדברים לא ייאמרו.

קובי שלום: אי אפשר לזרוק הערה לאוויר ולהגיד שאתה לא יכול להסביר.

עקל ותד: לעיריית באקה-אלג'רבייה-ג'ת יש הרגשה שרודפים אותה.

עקל ותד: על-פי תיקון 31 אם העירייה חותמת ולא מתאזנת, אין יותר שיקול דעת למשרד הפנים, שר הפנים חייב לפרק את העירייה.

עקל ותד: על-פי מה שאתה מציע אנחנו בוודאות לא נתאזן, הן על-פי הדעה שלך והן על-פי הדעה של מר איציק בלק והן על-פי עמדת הגורמים המקצועיים שלנו.

ואסל טאהא: וגם לפי ההיגיון.

עקל ותד: לפי ההיגיון ולפי המספרים.

עקל ותד: ישבנו אצל מר איציק בלק אחרי שהמנכ"ל הציע לנו 20 מיליון שקל במענק ו-13 מיליון שקל בהלוואה.

עקל ותד: מר איציק בלק אמר: רבותי, אני מכיר לכם ב-18.5 מיליון שקל, הגירעון של 2004, שעל-פי החוק חייבים להכיר בו, חייבים.

קובי שלום: על-פי איזה חוק חייבים להכיר בו?

עקל ותד: לא על-פי חוק, סליחה.

עקל ותד: על-פי הנהלים.

דוד אזולאי: הוא מתכוון על-פי ההסכמה עם משרד הפנים.

עקל ותד: על-פי הנהלים ועל פי מה שאמרה היועצת המשפטית של משרד הפנים, עו"ד שרית דנה.

עקל ותד: היא אמרה בישיבה, שאני נכחתי בו וראש העירייה נכח בו, שמשרד הפנים חייב להכיר בגירעון של 2004.

עקל ותד: מר איציק בלק ישב אתנו ואמר: רבותי, אני מכיר לכם ב-18.5 מיליון שקל, שזה הגירעון של 2004, והוא חתם.

עקל ותד: הוא אמר: אני מכיר ב-3.5 מיליון שקל, שזה טעות בחישובים שעשינו.

עקל ותד: אנחנו מגיעים ל-22 מיליון שקל.

עקל ותד: הוא אמר: 12 מיליון השקל שביקש מכם מנכ"ל משרד הפנים לגבות מעל ה-50% שאתם גובים, תכינו את החומר שלכם, תשבו עם גברת לילי פיינטוך ותסכמו על ה-12 מיליון ועל ה-5 מיליון שקל של ההסדר הוולונטרי.

עקל ותד: אז יצאנו מהפגישה עם מר איציק בלק כאשר יש מעל ה-20 וה-15 עוד 22 מיליון שקל במענק, שהוא הכיר בהם.

דוד אזולאי: מר קובי שלום, על ה-22 מיליון שקל יש ויכוח?

דוד אזולאי: אני רוצה להתקדם.

קובי שלום: תבין את המצב שאני נמצא בו.

קובי שלום: אני לא מר איציק בלק.

קובי שלום: אני עוזר למנכ"ל משרד הפנים.

עסאם מח'ול: זאת תשובה מתחמקת.

קובי שלום: זאת תשובה אמיתית.

קובי שלום: אני לא יושב עכשיו על המספרים.

דוד אזולאי: אני יכול לעשות לעצמי חיים קלים.

דוד אזולאי: אגיד לך מה אני אעשה, אגיד לך תודה רבה ואבקש שמר איציק בלק יגיע לישיבה.

דוד אזולאי: אם זה מה שאתם רוצים אני אעשה את זה, אין לי בעיה.

דוד אזולאי: אני רוצה להגיע לפתרון.

קובי שלום: יש משהו לא הוגן בזה.

קובי שלום: מזמינים דיון על שאלת פירוק האיחוד של באקה-אלג'רבייה וג'ת.

עקל ותד: לא פירוק.

טלב אלסאנע: על הסוגייה הזאת של באקה-אלג'רבייה-ג'ת.

קובי שלום: ועכשיו יושבים על תוכנית ההבראה של באקה-אלג'רבייה-ג'ת.

קובי שלום: אתם רוצים שאנחנו נשב אִתם על תוכנית ההבראה?

קובי שלום: בבקשה.

קובי שלום: אני אשב אתו ואסביר לו את זה שוב.

עסאם מח'ול: אני לא חושב שהבעיה היא שאתה לא מצליח להסביר.

דוד אזולאי: יש פה איזו אי-הבנה.

דוד אזולאי: גם לחברי הכנסת היושבים כאן כרגע אין נתונים ביד.

דוד אזולאי: אנחנו שומעים כאן דברים.

דוד אזולאי: שני הצדדים צודקים.

דוד אזולאי: אני מבקש שיתקיים דיון נוסף על תוכנית ההבראה, יחד עם מר איציק בלק.

דוד אזולאי: אני מבקש שכל הנושא הזה יעלה מחדש, כולל עניין 22 מיליון השקלים, כולל עניין 5 מיליון השקלים, כולל 12 מיליון השקלים של החובות ב-3 השנים האחרונות, כולל כל הדברים האלה, שהכול יעלה שם.

דוד אזולאי: אני מבקש שיתקיים דיון נוסף.

דוד אזולאי: אם תגיעו להבנה בנושאים האלה, מצוין, זה מה שאנחנו רוצים.

דוד אזולאי: אם לא תגיעו להבנה, לא תהיה לי ברירה ואני אבקש שמר איציק בלק יבוא לכאן ואז נגמור את העניין.

קובי שלום: אני רוצה להוסיף לדבריך, גם אני אהיה נוכח בדיון הבא עם מר איציק בלק.

קובי שלום: את כל התשובות שאנחנו יודעים להסביר אנחנו נסביר ונכתוב גם בסיכום הדיון.

טלב אלסאנע: אנחנו לא רוצים תשובה.

טלב אלסאנע: אנחנו רוצים פתרונות.

קובי שלום: עוד לא הגענו לשבת על תוכנית הבראה עם ועדת הפנים ואיכות הסביבה של הכנסת.

קובי שלום: אני אומר שיכול להיות שהפתרונות בסוף לא יינתנו כי יישאר פער.

קובי שלום: יבוא מר איציק בלק או המנכ"ל או כל נציג אחר ממשרד הפנים ויגיד: בסדר, זה מה שאנחנו יודעים לתת.

קובי שלום: תבוא הרשות המקומית ותגיד מטעמיה שלה: זה מה שאנחנו יודעים לקבל.

קובי שלום: יתכן שיהיה פער שלא ניתן לגישור.

קובי שלום: כאשר אדוני אומר שהוא רוצה פתרונות זה בסדר גמור אבל לא תמיד אפשר לתת פתרונות.

קובי שלום: אנחנו רואים שכבר 8 חודשים אנחנו לא מצליחים לתת פתרונות ובינתיים מי שניזוק זה התושבים.

עקל ותד: תביא את הסיכום שקיבלנו בישיבה עם מר איציק בלק, תשים אותו על השולחן ואני אחתום עליו, על אף שאני אומר לך, גם על-פי הסיכום של מר איציק בלק יהיה מאוד מאוד מאוד קשה להתאזן.

קובי שלום: אני מקבל את הצעת היושב-ראש.

דוד אזולאי: אני הולך על זה, זה סיכום טוב.

ואסל טאהא: אנחנו התחלנו להיכנס לדיון בפרטי פרטים על הסכמים שלא נמצאים בפנינו.

ואסל טאהא: אי אפשר להתייחס להסכם שאנחנו לא מכירים.

קובי שלום: זה מה שאמרתי ואז אמרתם לי שזאת התחמקות.

ואסל טאהא: אבל אם אתם כבר מסכימים לסיכום שהתקבל עם מר איציק בלק וגם אנשי העירייה מסכימים אז תשבו ותחתמו וגמרנו, בלעדינו, שאנחנו לא נהיה נוכחים.

קובי שלום: אנחנו מסכימים לשבת, ומר איציק בלק יישב בראש הוועדה.

קובי שלום: שלא תיווצר תחושה שמנכ"ל משרד הפנים סימן את העירייה הזאת.

דוד אזולאי: הבקשה היא לא שיישבו עם המנכ"ל אלא שיישבו עם מר איציק בלק, עם איש המקצוע.

קובי שלום: אני אומר, מר איציק בלק יישב איתם.

קובי שלום: שלא יווצר חיזוק לתחושה שמנכ"ל משרד הפנים החליט לסמן את באקה-אלג'רבייה-ג'ת מטעמיו שלו.

עסאם מח'ול: אנחנו מוכנים למחוק את התחושה הזאת אם תהיה התקדמות משמעותית.

דוד אזולאי: אני לא מקבל את זה.

דוד אזולאי: אני חושב שהגישה הנכונה היא לשבת מול מר איציק בלק, שהוא איש המקצוע, הוא האיש שעורך תוכניות הבראה ולא המנכ"ל.

דוד אזולאי: לכן אני מציע בעניין הזה, שבו.

דוד אזולאי: תן לי בבקשה הערכת זמן.

קובי שלום: עד שבוע הבא.

קובי שלום: הישיבה תזומן או השבוע או בתחילת השבוע הבא.

דוד אזולאי: מר עקל ותד, אני רוצה שתבין, אנחנו כחברי כנסת רוצים לעזור, ולפעמים אנחנו יכולים להיות המגשרים ולראות אם המערכת עובדת כמו שצריך.

דוד אזולאי: אבל במצב בו הדברים נמצאים כעת אני לא יכול להתערב.

דוד אזולאי: אם זה היה מסתכם בפער בשל הדרישה של 12 מיליון השקלים אז הייתי יכול לבדוק אם הוא עושה את זה באופן חוקי או לא באופן חוקי.

דוד אזולאי: אבל יש כרגע איזה פער.

דוד אזולאי: שני הצדדים מסכימים לתוכנית ההבראה, אבל – ועל האבל הזה יש ויכוח.

דוד אזולאי: לכן מה טוב יותר מכך שאתם תשבו ביחד, תחת המטרייה של ועדת הפנים ואיכות הסביבה של הכנסת?

דוד אזולאי: ועדת הפנים ואיכות הסביבה אחר-כך תבדוק את הסיכומים שלכם.

עקל ותד: אני מבקש שאדוני יאמר שהדיון יהיה בהתאם לעיקרון שהוסכם עליו כבר בישיבה הקודמת עם מר איציק בלק.

דוד אזולאי: על זה מדברים.

דוד אזולאי: זה ברור.

קובי שלום: אנחנו נשמע את הרשות המקומית, נשב שוב עם הרשות בישיבה בראשותו של מר איציק בלק ונבדוק את הנושאים.

ואסל טאהא: לא תצליחו אפילו אם תשבו 10 פעמים מפני שתוכניות ההבראה שאתם מנסים לכפות על עיריית באקה-אלג'רבייה-ג'ת ועל המגזר הערבי לא מתאימות בכלל.

ואסל טאהא: אני רוצה לנמק את דבריי.

דוד אזולאי: אני רוצה להעיר הערת ביניים בעניין הזה.

דוד אזולאי: חבר הכנסת טאהא, אם יתברר שמשרד הפנים נוהג איפה ואיפה בין רשות כזאת לרשות אחרת, אז הטענה שלך צודקת.

דוד אזולאי: הפליה כזאת בין תוכניות הבראה כאלה היא חמורה.

דוד אזולאי: אבל אם יש קריטריונים אחידים לכל הרשויות המקומיות - - -

טלב אלסאנע: צריך להוסיף שהם ידווחו לוועדה גם על הקריטריונים, האם הם אחידים או לא אחידים, כדי שנדע.

מוסטפא אבו-מוך: הם לא אחידים.

ואסל טאהא: בשבוע שעבר חברי לסיעה הגיש הצעת חוק ונימק אותה היטב.

ואסל טאהא: היתה לנו הצעת חוק לפירוק האיחוד בין באקה-אלג'רבייה וג'ת מפני שכולנו יודעים שהמצב שם קשה מאוד.

ואסל טאהא: לא סביר שתוכנית ההבראה כפי שמציע משרד הפנים לבאקה-אלג'רבייה ולג'ת ולכל המגזר הערבי באמת תוביל להתייעלות ולהתנהלות נכונה.

ואסל טאהא: מראש התנגדנו לאיחודים, למרות שאנשי באקה-אלג'רבייה וג'ת לא התנגדו.

ואסל טאהא: בימים שדיברו על האיחודים אתם הרי לא הגעתם לוועדה.

טלב אלסאנע: למה זה רלוונטי בכלל?

ואסל טאהא: אני רוצה לנמק את דבריי.

ואסל טאהא: שמעתי שגלשו כבר לעניין תקציבי.

ואסל טאהא: אני רוצה לדעת האם העניין הוא באמת תקציבי, שאתם מבקשים אישור לתוכנית הבראה אחרת ואחר-כך האיחוד יישאר בעינו, או שהמלחמה היא נגד האיחוד?

עקל ותד: חבר הכנסת ג'מאל זחאלקה ישב אתנו כבר והוא מבין אותנו.

ואסל טאהא: גם אני יודע.

ואסל טאהא: אני חושב שהאיחוד של באקה-אלג'רבייה וג'ת הוא בעייתי מפני שמוסיפים מטלה על מטלה, בעיה על בעיה, מעמסה על מעמסה.

ואסל טאהא: לג'ת יש גירעון גדול מאוד.

טלב אלסאנע: יש לנו אפשרות עכשיו לבטל את האיחוד?

דוד אזולאי: היה על כך כבר דיון והניסיון לבטל את האיחוד נכשל.

עקל ותד: אני היחיד שהתנגד לאיחוד בין ג'ת ובאקה-אלג'רבייה אבל חבריי הסכימו.

ואסל טאהא: לכן חבל לדבר עכשיו על האיחוד וצריך לדבר על תוכנית הבראה.

ואסל טאהא: אני חושב שתוכנית ההבראה שמשרד הפנים מנסה לכפות על באקה-אלג'רבייה וג'ת לא מתאימה, לא לג'ת ולא לבאקה-אלג'רבייה, מפני שהמצב קשה מאוד.

ואסל טאהא: אני אגיד איך משרד הפנים התייחס, אני הייתי בסרט הזה.

ואסל טאהא: אז יושבים, מביאים את התיקים, בודקים את החישובים, מסתכלים, מוסיפים את הגירעון של ג'ת לגירעון של באקה-אלג'רבייה ועושים מזה חבילה אחת, ואז האיש החדש שנבחר לעמוד בראש המועצה המאוחדת חייב לטפל בכל הבעיות.

ואסל טאהא: איך לטפל?

ואסל טאהא: מורידים לו 12.5% חוב מתגלגל, זה נשאר על גבה של העירייה; 50% מוכנים לכסות במענק כאשר 25% מה-50% זה מענק מותנה ו-25% זה הלוואה לזמן ארוך.

ואסל טאהא: מה פירוש הלוואה לזמן ארוך?

מוסטפא אבו-מוך: אנחנו משלמים אותה.

ואסל טאהא: כלומר מדי 3 חודשים אתה חייב לפרוע את ההלוואה.

קובי שלום: אדוני, מי רצית שישלם את ההלוואה?

ואסל טאהא: רציתי להדגיש שזה לא מענק.

ואסל טאהא: בסופו של דבר אחרי 3 חודשים המועצה חייבת לפרוע את ההלוואה; ה-25% לא מספיקים לכסות את הפיטורים של העובדים ואת ההתייעלות.

ואסל טאהא: במקום לתת מענק לאיחוד, מענק שיעודד אותם ויפתור להם בעיות תכנוניות, כמו למשל הבעיה של הכביש.

ואסל טאהא: איך אתה רוצה לעצב עירייה אחת בלי תכנון מראש של עירייה אחת, בלי תכנון מראש של אזור תעשייה, בלי תכנון מראש של אזור תעסוקה?

ואסל טאהא: זה בלתי אפשרי.

ואסל טאהא: זה כותרת אחת.

ואסל טאהא: רוצים לחסוך סגן ראש מועצה ועוד ראש מועצה ועוד גזבר ועוד מהנדס, 4-5 ג'ובים וזהו, ובכך הם חושבים שהם פתרו את הבעיה וזה האיחוד.

ואסל טאהא: זה לא איחוד, לא כך מאחדים.

ואסל טאהא: אמרתי לשר שלך שילמד היטב את האיחוד בשוויצריה, שילמד היטב את האיחוד בארצות-הברית, שילמד היטב איך עשו את זה, איך עודדו, איך נתנו מענקים כדי לאחד רשויות, כדי לבנות עירייה מאוחדת.

ואסל טאהא: אי אפשר לפעול כפי שפעלתם ולהגיד שאנחנו מאחדים תחת הכותרת של חיסכון ומשבר כלכלי.

ואסל טאהא: זה לא איחוד.

ואסל טאהא: אנחנו נישאר באותו מעגל קסמים, מתבוססים בבעיות, במשבר, עד סוף הקדנציה.

ואסל טאהא: אני רוצה להגיד לך, מר קובי שלום, שההתייחסות של המנכ"ל שלך למגזר הערבי גסה מאוד.

ואסל טאהא: הוא לא יודע שמענק האיזון שניתן בעשור האחרון בא בכדי ליצור קצת צדק ברשויות שלנו.

ואסל טאהא: במשבר הזה הורידו 50% מהמענק.

ואסל טאהא: כמה החזירו?

ואסל טאהא: החזירו מעט.

ואסל טאהא: לקחו והחזירו.

ואסל טאהא: תגיד למנכ"ל שהרשויות המקומיות הערביות חזרו 15 שנה אחורה.

ואסל טאהא: היום לא מפנים אשפה, היום יש בעיית ניקיון בבתי-הספר, היום יש לנו בעיה קשה מאוד ברווחה.

ואסל טאהא: המצב הסוציו-אקונומי במגזר הערבי קשה מאוד.

ואסל טאהא: באים ומתווכחים איך לפטר עובדים, ורוצים לפטר עובדים, רוצים להתייעל, רוצים להתנהל טוב.

ואסל טאהא: אבל איך אני יכול לפטר עובדים כאשר אין לי בקופה כסף לשלם להם פיצויים?

ואסל טאהא: משרד הפנים מתנה את המענק בהעלאת שיעור הגבייה אבל המצב הסוציו-אקונומי קשה מאוד וכמעט בלתי אפשרי להעלות את שיעור הגבייה.

ואסל טאהא: תראה לי איפה במגזר הערבי יש אזורי תעשייה, תראה לי מועצה אחת חזקה.

קובי שלום: זה לא נכון.

קובי שלום: כתוב שחור על גבי לבן: שיפוי - - -.

ואסל טאהא: אני מציע לכם לעשות ניסוי, תעבירו לבאקה-אלג'רבייה-ג'ת את מר חולדאי מתל-אביב ואת מר לופוליאנסקי מירושלים ותראו שאחרי חודשיים הם ייכשלו שם.

עקל ותד: מה שחבר הכנסת טאהא אומר זה הבקשות שלנו.

עקל ותד: כדי להצליח אנחנו צריכים 400 מיליון שקל.

עקל ותד: אבל אני אומר:

עקל ותד: אני מוכן לחתום על הסיכום שהתקבל בישיבה עם איש הביצוע שלך.

עקל ותד: אני רוצה לחם.

עקל ותד: אני לא רוצה עוגות.

עקל ותד: אתה רוצה לתת לי עוגות.

עקל ותד: אני רוצה לחם.

קובי שלום: אני אומר עוד פעם, אני לא יודע עוגות, אני לא יודע לחם.

קובי שלום: אנחנו נשב בשנית, נסביר לכם את העמדה שלנו.

עקל ותד: מקובל.

ואסל טאהא: אם הולכים על איחוד, הולכים על איחוד נכון, על יצירת עירייה אחת.

דוד אזולאי: יש לי פה הצעת סיכום.

דוד אזולאי: אם זה מקובל, אנחנו נתקדם בכיוון הזה כדי שזה לא יהיה דיון עקר.

דוד אזולאי: 1) הוועדה דורשת לקיים דיון מחודש על תוכנית ההבראה של באקה-אלג'רבייה וג'ת, בהשתתפות עוזר המנכ"ל – כדי שאתה תעביר את הרשמים מהישיבה הזאת.

עסאם מח'ול: על בסיס הדיון שהתנהל כאן.

דוד אזולאי: 1) הוועדה דורשת לקיים דיון מחודש על תוכנית ההבראה של באקה-אלג'רבייה וג'ת, בהשתתפות עוזר המנכ"ל, מר קובי שלום, ומבקשת להעביר את סיכום הדיון לוועדה.

דוד אזולאי: 2) הוועדה מבקשת לקבל קריטריונים לתוכניות ההבראה.

דוד אזולאי: אגיד לך את האמת, אנחנו כחברי כנסת שומעים רבות על תוכניות ההבראה ויש לנו מין תחושה, אולי היא לא צודקת, אולי היא לא נכונה, שיש לעתים איפה ואיפה.

דוד אזולאי: אני חושב שכדאי לשלוח לוועדת הפנים ואיכות הסביבה את הקריטריונים לתוכניות ההבראה ולהפיץ את זה בין חברי הוועדה כדי שגם הם יידעו, כדי להסיר את הספקות הללו.

קובי שלום: זה נשלח כבר בעבר אבל יישלח בשנית.

דוד אזולאי: 3) נושא נוסף, שאולי לא שייך לעניין אבל אני רוצה לתפוס על הדיון הזה טרמפ, היות וחלפה כבר כמעט שנה מאז איחוד הרשויות במדינת ישראל היינו מבקשים לקיים דיון בוועדה ולשמוע ממשרד הפנים סקירה על איחוד הרשויות.

דוד אזולאי: בסקירה שלך נאמר שבחלק מן המקומות יש אפילו הצלחה.

קובי שלום: לא אמרתי הצלחה.

קובי שלום: אמרתי שלאט-לאט אנחנו עולים על המסילה.

קובי שלום: זה עדיין לא הצלחה.

קובי שלום: אמרתי שבשגור מתחילים לעלות על המסילה, ואני עומד מאחורי מה שאני אומר.

דוד אזולאי: אנחנו רוצים לקבוע שהוועדה תקיים דיון על איחוד הרשויות מפני שאנחנו כחברי כנסת מוצפים בתלונות של רשויות מקומיות.

דוד אזולאי: אגלה לך שבשבוע הבא אני אשתתף בדיון על איחוד רשויות מקומיות יהודיות דווקא.

קובי שלום: אנחנו עושים עכשיו עבודה, שנה לאחר איחוד הרשויות המקומיות, ואנחנו נשמח לבוא לוועדה ולהציג אותה.

דוד אזולאי: אנחנו מבקשים להגיש לנו קודם כול דוח על מנת שנוכל ללמוד אותו.

דוד אזולאי: אנחנו גם נעשה עבודה מצידנו בכנסת.

טלב אלסאנע: ברשותך אדוני היושב-ראש, לגבי הדיון המחודש, מאחר ומר איציק בלק ניהל את הישיבה חשוב שהוא יישב בראש הישיבה.

דוד אזולאי: זה רק מר איציק בלק.

דוד אזולאי: אין מישהו אחר.

דוד אזולאי: רבותי, תודה רבה.

דוד אזולאי: הישיבה נעולה.